text:
Oranjestad-Ministerio di Cultura, Departamento di Cultura Aruba y Grupo Corector di Papiamento cu sosten di UNOCA a organisa recientemente e competencia di Arte di Palabra cu un bes mas a sa di ta un exito.
Arte Palabra di e forma aki kier aporta pa stimula y promove bon uzo di Papiamento den nos comunidad y na mesun momento stimula specialmente e hobennan pa nan crea obranan skirbi den Papiamento.
E aña aki e competencia aki cu a tuma lugar riba 29 di maart na Cas di Cultura, a conta cu un total di 27 participante. Tur aña e acogida bou di e hobennan ta mas grandi, pues esaki a keda demostra tambe na e calidad di produccion cu a wordo entrega y presenta tambe. A conta cu hobennan di diferente scol secundario cu a presenta nan cuenta cortico y poesia dilanti un publico grandi.
Den categoria di poesia original, skirbi pa e alumno mes di klas 1 y 2: na promer lugar a keda Margelin Martijn di Colegio San Antonio cu su rima comico ‘E pushi pulushi’, na di dos lugar a sali Alan Monte di Maria College cu su obra ‘Tempo di mi tempo’ y na di tres lugar a keda Stacey Jacobs cu su poesia ‘Un mucha’.
Den e categoria di poesia original, skirbi pa e alumno mes di klas 3 – 6 / EPI 1-2: na promer lugar a keda Genesis Ramirez Boom di Maria College cu su obra impactante ‘E glas’, na di dos lugar a keda Milanchely Richardson di Maria College cu su obra ‘Amor y bida’ y na di tres lugar a keda David Quant cu su obra ‘Un carta na mi hobennan’.
Di e categoria di cuenta existente pa alumno di klas 1 y 2: e ganador tabata Oriana Baez cu e obra ‘Amiganan te morto’.
E ganador den e categoria di cuenta original, skirbi pa e alumno mes di klas 1 y 2 ta Mirzah Manga Gomez di Colegio San Nicolas cu su obra masha impactante ‘Secreto’.
Finalmente den e categoria di cuenta original, skirbi pa e alumno mes di klas 3 – 6 / EPI 1-2: na promer lugar a keda Chavel Hernandez di Maria College cu su cuenta ‘Forsa’ y na di dos lugar ‘Alexandra Lopez di Maria College cu su storia ‘Con mi ta haci’.
E ganadornan den cada categoria lo bay representa Aruba na Curaçao diasabra di 12 di april 2014 y lo competi cu e ganadornan di Corsou y di Boneiro
Pa medio di esaki comision organisatorio di Arte di Palabra Aruba kier a gradici un y tur cu di un of otro manera a aporta na e actividad exitoso aki. Specialmente kier a gradici nos sponsornan UNOCA, SETAR, Complete Logistics, Digicel, Romar Trading, Cool F.M., Elmar y De Wit & Van Dorp.
Alabes Minister di Turismo, Transporte, Sector Primario y Cultura, Departamento di Cultura Aruba y Grupo Corector kier a desea tur nos hobennan di Aruba hopi exito na Corsou.


c: text/html

text:
MIAMI – National Hurricane Center na Miami a emiti e prome boletin pa e disturbio cu ainda no a haya nomber, debi cu e wowo di e horcan no ta forma ainda. Mientrastanto a dicidi pa toch cuminsa publica e prome boletinan riba e disturbio, completo cu e prome alertanan y a yame Potencial Tropical Cyclone # 2 (PTC). E pronostico ta cu e disturbio ta pasa entre Venezuela y Aruba, mas specifico riba e parti di Paraguana. Esey kier men cu e ta pasa sur di Aruba.
E UBICACION
E ubicacion di e disturbio dialuna atardi 5’or tabata 1155km Oost di Trinidad y tin biento di forza di 65 km pa ora y ta moviendo west Noord west cu velocidad di 30 km pa ora.
ALERTA
E prome alerta ta di Trinidad cu tin un Tropical Storm Warning hunto cu Grenada. Un tropical storm warning kier men cu e condicion tey pa un tormenta tropical den e area dentro di 36 ora. “Interesnan den otro areanan manera costa norte di Venezuela y islanan ABC mester monitoria e progreso di e sistema”, National Hurricane Center a sigui bisa.
Ta spera e sistema cu por haya un nomber diamars caba, y bira Bonnie, entre diaranson anochi pa diahuebs marduga, esta islanan ABC, segun NHC.

robotstxt: allowed

filter: keep


text:
Resultadonan di Beisbòl Liga Grandi ayera:
- Atlanta Braves a pèrdè di Washington Nationals ku skor di 3-1
Andrelton Simmons a konektá 1 hit den 4 turno na bate. Andrelton tin un promedio di .278
- Cincinnati Reds a pèrdè di Pittsburgh Pirates ku skor di 7-6
- Philadelphia Phillies a derota New York Yankees ku skor di 11-6
Didi Gregorius a konektá 1 hit den 4 turno na bate. Didi tin un promedio di .231
- Baltimore Orioles a gana Boston Red Sox ku skor di 6-4
Xander Bogaerts no a konektá hit den 4 turno na bate. Xander tin un promedio di .287
- Detroit Tigers a derota Cleveland Indians ku skor 7-3
- St. Louis Cardinals a gana Miami Marlins ku skor di 4-3
- Toronto Blue Jays a pèrdè di Tampa Bay Rays ku skor di 4-3
- Los Angeles Dodgers a pèrdè di Chicago Cubs ku skor di 1-0 den 10 entrada
Kenley Jansen a picha 2 tèrsio sin permití kareda tampoko hit. Kenley tin un rèkert di 2-0 ku 9 partido salba i un efektividat di 0.71
- Oakland Athletics a derota Texas Rangers ku skor di 8-6
- Chicago White Sox a gana Minnesota Twins ku skor di 6-2
- New York Mets a pèrdè di Milwaukee Brewers ku skor di 3-2
- Arizona Diamondbacks a pèrdè di Colorado Rockies ku skor di 10-5
- Houston Astros a derota Los Angeles Angels ku skor di 13-3
- Kansas City Royals a pèrdè di Seattle Mariners ku skor di 7-0
- San Diego Padres a derota San Francisco Giants ku skor di 3-2 den 11 entrada
Partidónan di Liga Grandi pa awe:
- Detroit Tigers kontra Cleveland Indians
- Toronto Blue Jays kontra Tampa Bay Rays
- Philadelphia Phillies kontra New York Yankees
- Chicago White Sox kontra Minnesota Twins
- Houston Astros kontra Los Angeles Angels
- Atlanta Braves kontra Washington Nationals
- Cincinnati Reds kontra Pittsburgh Pirates
- Baltimore Orioles kontra Boston Red Sox
- St. Louis Cardinals kontra Miami Marlins
- Los Angeles Dodgers kontra Chicago Cubs
- Oakland Athletics kontra Texas Rangers
- New York Mets kontra Milwaukee Brewers
- Arizona Diamondbacks kontra Colorado Rockies
- Kansas City Royals kontra Seattle Mariners
- San Diego Padres kontra San Francisco Giants
Breve:
- Yurendell de Caster a yega na un akuerdo ku e ekipo di Piratas de Campeche den Tripel A di e Liga Mexicana de Beisbòl. Den pasado Yurendell a hunga durante kuater temporada den e liga aki, ku e ekiponan di Broncos de Reynosa, Olmecas de Tabasco i Acereros de Monclova. E temporada aki Yurendell tabata ku e ekipo di Toritos de Tijuanaden e Liga Norte de Mexico. Akinan e pelotero a logra un promedio di .308 ku 4 honron i 22 kareda empuha den 47 partido
Tripel A
- Roger Bernadina no a konektá hit den 1 turno na bate pa Albuquerque Isotopes. Roger tin un promedio di .245
- Chris Garia no a konektá hit den 3 turno na bate pa Round Rock Express. Chris tin un promedio di .200
Klase A
- Den All-Star Game, Ozhaino Albies no a konektá hit den 2 turno na bate pa South Atlantic League South Division All-Stars
- Sherman Lacrus a konektá 1 hit den 3 turno na bate pa Spokane Indians. Sherman tin un promedio di .462
- Ademar Rifaela a konektá 2 hit for di kua 1 doblete den 4 turno na bate ku 1 base por bola i 2 kareda anotá pa Aberdeen IronBirds. Ademar tin un promedio di .308
Liga di Nobato
- Kevin Josephina no a konektá hit den 5 turno na bate pa GCL Braves. Kevin tin un promedio di .111
- Sander Boeldak no a konektá hit den 4 turno na bate ku 1 kareda anotá i 1 base roba pa DSL Braves. Sander tin un promedio di .250
- Ildion Martina a konektá 1 doblete den 3 turno na bate pa DSL Braves. Ildion tin un promedio di .053
- Chris Pieters a konektá 1 doblete den 3 turno na bate pa DSL Cubs. Chris tin un promedio di .207
- Shakir Albert no a konektá hit den 5 turno na bate ku 1 base por bola pa AZL Dodgers. Shakir tin un promedio di .077
- Jerson Dometilia no a konektá hit den 3 turno na bate pa DSL Dodgers. Jerson tin un promedio di .389
- Rochendrick Alexander no a konektá hit den 3 turno na bate ku 1 base por bola i 1 base roba pa DSL Orioles1. Rochendrick tin un promedio di .048
- Shair Lacrus a picha 2 entrada permitiendo 4 kareda riba 4 hit i 2 base por bola, miéntras ku e la poncha 1 pa DSL Red Sox1. Shair tin un rèkert di 2-1 ku un efektividat di 4.91 den 7 partido
- Zaino Henriquez no a konektá hit den 3 turno na bate pa DSL Twins. Zaino tin un promedio di .061
- Raysheandall Michel a konektá 1 hit den 4 turno na bate ku 1 kareda anotá pa DSL Braves. Raysheandall tin un promedio di .409
- Wendell Floranuns a picha 2 entrada i 2 tèrsio, permitiendo 2 kareda riba 4 hit i 1 base por bola, miéntras ku e la poncha 2 pa GCL Orioles. Wendell tin un rèkert di 0-0 ku un efektividat di 6.75 den 1 partido
Liga Independiente
- Curt Smith a konektá 1 hit den 3 turno na bate ku 1 kareda empuha pa Lincoln Saltdogs. Curt tin un promedio di .239


text:
Patrick Groters ta sali number dos den final B y ta scirbi un record Arubano nobo den lomba marcando un tempo di 55.82.
E hoben Groters a bira den e prome 50m na prome lugar cu 26.24 seconde pero na final e landado di Puerto Rico ta finalisa net prome cu Groters. Asina mes Patrick Groters ta impone un record Arubano nobo cu 55.82. Mainta Groters a marca un tempo di 56.09.
Mester bisa cu Patrick Groters como un di e landadonan mas hoben den e Panam Games lo tin un futuro briyante den su carera como atleta.
Pabien Patrick Groters


text:
hefe di mision
-
News
Seminario Hefe di Mision
Seminario di Hefe di Mision pa Weganan Suramericano Hubenil Rosario 2022 Actualmente na Rosario, Argentina ta tumando lugar loke ta…Read More »
-
Rosario2019
Junior a participa na e reunion di Hefe di Mision
Hefe di Mision Sr. Junior Dake a participa na e reunion “Juegos Suramericanos de Playa Rosario 2019” na Argentina. Recientemente…Read More »
-
Buenos Aires 2018
Interview Hefe di Mision Kenneth Vrolijk
Hefe di Mision, Sr. Kenneth Vrolijk ta conta di e delegacion di Aruba den e Youth Olympic Games 2018 na…Read More »


text:
Kon Nos ta Protehá Bo Privasidat
Wereld Natuur Fonds (en adelante: WWF-NL) ta prosesá datonan personal i ta usa ‘cookies’. Den e deklarashon akí di privasidat nos ta informá bo tokante e propósito pa kual datonan personal ta ser prosesá, kon bo por ehersé bo derechinan di privasidat, i otro informashon ku por ta di interes pa bo. E deklarashon akí di privasidat ta aplikabel p’e informashon ku ta ser optené i prosesá pa WWF-NL solamente riba e website www.wwfdutchcaribbean.org.
Ki ora nos ta kolektá bo datonan?
Nos ta kolektá dato kada biaha ku bo interkambiá ku nos. E tipo di dato ku nos ta kolektá ta dependé di e motibu pa kual bo ta dunando e dato.
- Nos ta kolektá informashon ora bo duna nos bo datonan via e formulario di kontakto riba e wèpsait, òf ora bo manda nos un e-mail.
- Ora bo bishitá nos wèpsait, nos ta kolektá informashon via hèrmèntnan (‘tools’) manera ‘cookies’.
Dikon nos ta usa bo datonan?
Nos ta usa datonan personal pa diferente motibu, manera:
- Pa kumpli ku e relashon ku bo a drenta ku nos i pa kontestá personalmente bo preguntanan òf komentarionan ku bo a laga pa nos via e formulario di kontakto òf via e-mail
- Pa funshonamentu di e wèpsait
- Pa monitoriá e funshonamentu di e wèpsait
- Pa mehorá i optimalisá e wèpsait i servisio
Kon nos ta kolektá bo datonan personal?
Nos ta usa diferente método pa kolektá dato for di bo i tokante di bo, inkluso pa medio di:
- Interkambio direkto: nos ta haña informashon direkto di bo, por ehèmpel ora bo yena e formulario di kontakto òf manda nos e-mail.
- Teknologia òf interkambio outomátisá: ora bo bishitá nos wèpsait, nos ta kolektá dato via ‘cookies’. E datonan ta yuda nos pa komprondé mihó kon pa dunábo informashon tokante nos mishon i pa komuniká mas efektivamente. Si bo no ke aseptá ‘cookies’, bo por ‘set up’ bo ‘browser’ pa rechasá ‘cookies’.
Kua datonan nos ta prosesá?
E informashon ku nos ta kolektá di e interkambionan ariba menshoná ta inkluí:
- Bo nòmber, e-mail adrès, kualke informashon ku bo mes duna komo kontenido di un mensahe òf e-mail
- Detayenan di bo bishita na nos website, inkluso informashon tékniko manera IP adrès (anónimo), dato di lokalidat, dato tokante bo aktividatnan riba nos wèpsait, internèt ‘browser’ i tipo di aparato
Nos Base Legal Pa Prosesá Dato
Tur nos uso di dato personal ta di akuerdo ku e Regulashon General di Protekshon di Dato (RGPD) ku ta aplikabel. Lei ta rekerí pa nos prosesá solamente dato kaminda nos tin base legal bálido pa hasi esei. Nos ta prosesá dato ora ta nesesario pa tantu abo komo nos interesnan legítimo i si e ta fundamentalmente legal. Nos interesnan legítimo ta inkluí dirigí nos organisashon i komprondé esnan ku ta sostené nos i sigui nos.
Na ken nos ta duna bo datonan?
Nos no ta duna bo datonan na terser partido pa propósitonan komersial. Si ta nesesario i pa por brinda nos servisio, nos por duna bo dato personal na nos provedornan (sea den òf pafó di e Área Ekonómiko Europeo) kendenan ta sostené nos den nos proseso di negoshi i ku kende nos tin un akuerdo di prosesamentu di dato. Nos ta hasi esaki solamente si tin un nivel apropiá di protekshon pa prosesamentu di datonan personal.
Pa kuantu tempu nos ta keda ku bo datonan?
Nos lo keda ku bo informashon personal solamente tanten ta nesesario p’e propósito pa kual el a ser kolektá. Ora ta trata di datonan ku bo a duna via e formulario di kontakto òf e-mail, nos lo usa esaki pa atendé bo petishon òf pregunta di forma apropiá, te ora nos haña ku bo ta kontentu ku nos kontesta.
Kiko ta bo derechinan?
Den e RGPD bo tin vários derechi riba bo datonan personal. Bo tin derechi di:
- Aksesá bo datonan personal
Bo tin derechi di pidi akseso na bo datonan personal.
- Derechi di rektifikashon
Bo tin derechi di koregí òf suplementá e datonan personal ku nos ta prosesá tokante bo, si nan ta inkorekto òf inkompleto.
- Derechi di retirá bo konsentimentu
Semper bo por retirá bo konsentimentu fásilmente.
- Derechi di oposishon/opheshon
Bo por oponé kontra e prosesamentu di bo datonan personal.
- Derechi pa kita bo datonan
Bo por pidi pa nos ‘delete’ bo datonan personal.
- Derechi di portabilidat di dato
Si ta téknikamente posibel, bo tin derechi di laga transferí bo datonan personal ku nos ta prosesá tokante bo, na un terser partido.
- Derechi di restrikshon di prosesamentu
Den algun kaso, bo por pidi pa restringí e prosesamentu di bo datonan personal (temporalmente òf otro), loke ta nifiká ku nos ta prosesá ménos dato tokante bo.
Si bo ke manda un petishon, indiká klaramente ku ta trata di un petishon a base di RGPD. Por fabor tuma nota ku nos no por ‘delete’ dato si nos tin ku keda kuné ainda debí na un periodo legal di retenshon. Bo por manda bo petishon via caribbean@wwf.nl. Nos lo verifiká bo identidat ora bo manda nos un petishon.
Keho
Si bo tin un keho òf otro preguntanan tokante bo privasidat, nos lo hasi loke nos por pa resolvé esakinan huntu ku bo. Por fabor informá nos via caribbean@wwf.nl.
Si di otro banda bo ta haña ku nos no por a yuda bo ku bo keho òf preokupashon, e ora ei bo tin derechi di duna un keho n’e outoridat di protekshon di data na Hulanda, ku ta e ‘Dutch Data Protection Authority’ (e Outoridat Hulandes pa Protekshon di Dato).
Lenknan Pa Otro Wèpsait
E wèpsait akí ta kontené lenk pa páginanan eksterno di internèt. WWF-NL no ta responsabel pa uso ni kontenido di páginanan di internèt pa kual un lenk ta inkluí riba e wèpsait akí, ni pa páginanan di internèt riba kual tin un lenk inkluí pa yega n’e wèpsait e akí. Nos Deklarashon di Privasidat i ‘Cookie’ no ta apliká pa datonan personal di bo ku a ser kolektá i prosesá riba òf via di e wèpsaitnan eksterno akí. Por fabor lesa e deklarashon di privasidat di e ‘site’ ku bo ta bishitando.
Kiko ta ‘cookies’?
Riba e wèpsait akí nos ta usa ‘cookies’. Un ‘cookie’ ta un pida chikitu di dato (‘file’ di teksto) ku un wèpsait –ora el a ser bishitá pa un usuario – ta pidi bo ‘browser’ pa warda esaki riba bo aparato p’asina kòrda informashon tokante bo. Por ehèmpel, un ‘cookie’ ta graba e preferensianan di un bishitante, di manera ku e wèpsait ta ser adaptá outomátikamente na esakinan, na momentu di un siguiente bishita.
Uso di ‘cookies’ ta di gran importansia pa un bon funshonamentu di nos wèpsait, pero ‘cookies’ di kual bo no ta mira nan efekto inmediatamente tambe ta hopi importante. Danki n’e informashon (anónimo) di nos bishitantenan, nos por mehorá e uso di e wèpsait i hasié mas fásil pa usuarionan por usa.
Kua ‘cookies’ ta ser usá?
E wèpsait akí ta usa solamente ‘cookies’ ku ta nesesario. WWF-NL ta usa ‘cookies’ di Google Analytics. Èkstra protekshon pa privasidat a keda establesé pa usa e ‘cookie-nan’ akí. WWF-NL a yega na un akuerdo di prosesamentu ku Google, antó IP adrèsnan di usuarionan ta anónimo, e ‘setting’ di ‘data sharing’ ta pagá, i niun otro servisio di Google ta ser usá den kombinashon ku e ‘cookies’ di Google Analytics. Ta p’esei lo bo haña e ‘cookies’ di Google Analytics bou di “Cookies nesesario” den nos resúmen di ‘cookies’. Den e tabèl akibou lo bo haña un resúmen di e ‘cookies’ ku nos ta usa.
Nos ke hala bo atenshon tambe na e siguiente kategorianan di ‘cookies’:
- ‘First party cookies’ (‘Cookies’ di promé partido) ta ‘cookies’ ku a ser poné pa e wèpsait ku bo ta bishitando. Solamente e wèpsait ei por lesa nan. Ademas, un wèpsait por usa servisionan di un terser partido, ku tambe ta pone nan propio ‘cookies’, kual ta konosí komo ‘Third Party Cookies’ (‘Cookies’ di terser partido).
- ‘Cookies’ persistente ta ‘cookies’ ku ta ser wardá riba bo kòmpiuter i no ta ser ‘deleted’ outomátikamente ora bo sera bo ‘browser’. Di otro banda, un ‘cookie’ di seshon (‘session cookie’) si ta ser ‘deleted’ ora bo sera bo ‘browser’.
Pèrmit Pa Uso Di ‘Cookies’
Bo pèrmit ta rekerí pa uso di sierto ‘cookies’. No ta rekerí pèrmit pa e ‘cookies’ ku nos ta usa, kualnan ta estriktamente nesesario.
Aktivá i Desaktivá ‘Cookies’
Bo por pone bo ‘web browser’ pa aseptá di warda ‘cookies’ solamente ku bo konsentimentu. Pa mas informashon, por fabor referí n’e manual di bo ‘browser’. Por fabor tuma nota: hopi wèpsait no ta funshoná optimalmente si e ‘cookies’ ta desaktivá.
Na kualke momentu, bo por blòkia ‘cookies’ fásilmente bo mes, òf ‘delete’ nan via bo internèt ‘browser’. Tambe bo por pone bo internèt ‘browser’ pa bo risibí un mensahe ora un ‘cookie’ keda poné. Bo por indiká tambe ku sierto ‘cookies’ no tin mag di ser poné. Wak e funshon di yudansa (‘help’) di bo ‘browser’ p’e opshon akí. Si bo ‘delete’ e ‘cookies’ den bo ‘browser’, esaki por tin konsekuensia pa ku uso plasentero di e wèpsait akí.
Por fabor tuma nota ku si bo no ke niun ‘cookies’, nos no por garantisá ku nos wèpsait lo funshoná bon ainda. Algun funshon di e wèpsait por bai pèrdí, òf kisas lo bo no por bishitá e wèpsait mes.
How you can adjust your settings differs per browser?
Por fabor referí n’e funshon di yudansa di bo ‘browser’ òf klek riba un di e lenknan akibou pa bai direktamente n’e manual di bo ‘browser’.
- Google Chrome: https://support.google.com/chrome/answer/95647?hl=nl
- Firefox: https://support.mozilla.org/nl/kb/verbeterde-bescherming-tegen-volgen-firefox-desktop?redirectlocale=nl&redirectslug=cookies-in-en-uitschakelen-websites-voorkeuren
- Internet Explorer: https://support.microsoft.com/en-us/windows/delete-and-manage-cookies-168dab11-0753-043d-7c16-ede5947fc64d
- Safari: https://support.apple.com/nl-nl/guide/safari/sfri11471/mac
Siguridat
WWF-NL ta garantisá e siguridat organisatorio, tékniko i físiko adekuá di su sistemanan den kual bo datonan ta keda wardá. Di e manera akí nos ta sigurá ku bo datonan ta aksesibel solamente pa personanan outorisá pa motibu di nan posishon, i ku e datonan ta ser usá solamente p’e propósito pa kual nan a ser optené.
Ken nos ta?
WWF-NL, lokalisá na (3708 JB) Zeist na Driebergseweg 10, ta responsabel p’e prosesamentu di datonan personal. WWF-NL ta parti di e ret global di WWF ku ta aktivo den mas ku 100 pais rònt mundu. Tur lokalidat rural ta traha n’e mishon komun di krea un futuro den kual hende i naturalesa ta biba den harmonia.
E deklarashon akí di privasidat ta apliká solamente n’e informashon kolektá i prosesá pa WWF-NL riba e website www.wwfdutchcaribbean.org. Pa kualke pregunta ku bo por tin, por fabor tuma kontakto ku caribbean@wwf.nl.
Kambio den e Deklarashon di Privasidat
Nos por aktualisá e deklarashon akí na kualke momentu pa kumpli ku kualke desaroyo nobo i kambionan den protekshon di dato òf otro legislashon. Si tin mas kambio n’e deklarashon akí, nan lo ser publiká riba e página akí.


text:
ALEMANIA — Hannover 96 a yega na un akuerdo ku Charlison Benschop ku temporada pasa e hunga ku e ekipo di Fortuna Dusseldorf den di dos divishon na Alemania. E kontrakt di Benschop ku Hannover 96 ta kore ta ku 30 di yuni 2018.
Segun Charlison, den Hannover lo e haña e oportunidat pa desaroyá su abilidatnan i tambe pa traha un nòmber den Bundesliga.
Temporada pasa ku Fortuna Dusseldorf e delantero di Kòrsou a hunga den 58 partido i a anotá na 25 okashon.
E direktor deportivo di Hannover 96 Dirk Dufner, ta kere ku den Charlison e ekipo lo siguí fortalesa su liña ofensivo. Mas aleu Dufner a bisa ku, “Charlison a prueba su kualidatnan ku Fortuna Dusseldorf i e ekipo Hannover ta kontentu ku e la skohe nan.”


text:
E aña aki Hulanda, Aruba, Corsou y St. Maarten lo cuminsa comparti informacion di DNA di criminalnan y victimanan. Esaki e cuater minister di Husticia a anuncia durante nan encuentro hudicial cu e biaha aki a tuma luga na Aruba.
E encuentro yama ‘Justitieel Vierpartijenoverleg’ ta tuma luga dos biaha pa aña unda e ministernan ta comparti informacion y tuma decision pa cu e combatimento di criminalidad den Reino.
E mensahe principal for di e hotel Hilton unda e ministernan a reuni, ta cu colaboracion entre e paisnan riba tereno di husticia ta keda importante y lo mester keda amplia esaki. Motibo entre otro ta (falta di) placa. E paisnan riba nan mes no tin, ni Hulanda, suficiente placa pa combati crimen. Tambe tur pais den Reino ta luchando cu problemanan presupuestario. Esaki ta nifica cu gobierno mester scoge unda e placa ta bay.
Y segun minister di Husticia Arubano, Arthur Dowers – den cuadro di e prizon KIA cu basicamente ta rekeri cu mester construi uno nobo- den e decision pa inverti placa hopi biaha esaki no ta cay na fabor di pone un prizon pa criminal. “Sinembargo nos tin un responsabilidad pa cumpli cu cierto derecho di e hendenen (den e prizon).”
‘Doño cartel tin mas cen’
E minister di Husticia di Corsou, Nelson Navarro, tambe ta remarca cu ‘cualkier doño di un cartel na Colombia tin mas cen cu presupuesto di Aruba, Corsou y St. Maarten. Pesey nos mester yuda otro den Reino.”
Sin duda Hulanda ta e pais mas rico den Reino, e ta continua, y e pais ta duna un bon contribucion. Sinembargo e pais aki tambe ta conta riba ayudo di otro (Europa) pa asina por combati criminalidad.
Comparti informacion
E ministernan a palabra colaboracion riba diferente tereno. Importante ta e compartimento di informacion. Den practico esaki ta mustra facil (conecta computer por ehempel) pero regla esaki legalmente, teniendo cuenta cu e derechonan di ciudadano y privacidad, ta algo cu ta rekeri cambio di ley y otro medida.
Pa cu e intercambio di informacion di DNA e idea a cuminsa un par di aña pasa. Awor e proceso di regla ta casi cla y segun minister Dower por spera cu e aña aki lo cuminsa.
E cuater minister tambe a firma un documento pa intercambia informacion di preso y sospechoso den Reino. Asina tur sa unda ken ta keda, minister di Husticia Hulandes, Ard van der Steur ta splica. Un par di aña pasa a sali den prensa cu tabatin basta criminalnan Hulandes condena cu a huy, bibando trankilo riba e islanan Caribense. Cu e intercambio di informacion e paisnan kier preveni esaki entre otro.
Alternativa pa bay corte
Un otro topico cu e ministernan a trata, ta alternativa pa soluciona conflicto dilanti hues. E cortenan di Reino ta hopi druk cu casonan. Pero e caminda aki no ta e unico pa ciudadanonan por soluciona conflicto y e ministernan di Husticia lo traha riba un plan cu alternativanan. Un di e alternativa cu tambe a bira popular na Aruba ta ‘mediation’. Por compara esaki cu e trabou di un mediador den conflicto laboral.
Finalmente e ministernan a palabra cu lo traha mas hunto den e formacion di polis (enseñansa) y riba peticion di Aruba, e directornan di prizon di e 4 paisnan lo cuminsa reuni pa wak con por yuda otro.


text:
Tourism Corporation Bonaire (TCB) ta bai organisá su di dos Taste of Bonaire pa aña 2022. E evento lo tuma lugá riba djasabra 6 di ougùstùs 2022 den Parke Wilhelmina for di 6 or di atardi pa 10 or di anochi den un tremendo ambiente ku e tema ‘Summer’.
E programa ta kargá ku musika i talento i tin vários stènt ku ta bende kuminda lokal i internashonal. Agrupashon musikal Foyan Boys lo ta presente pa animá e anochi aki. Brassband Casa de Musica i DJ Roch tambe lo sòru pa bon músika i tin presentashon di e kantidatanan pa Miss Bonaire.
TCB kier a ekstendé un invitashon na pueblo di Boneiru i tambe na tur nos bishitantenan pa bin
pasa un ratu ameno huntu ku nos riba djasabra 6 di ougùstùs 2022 na e di dos Taste of Bonaire
edishon ‘Summer’ den Parke Wilhelmina.
Tourism Corporation Bonaire (TCB) ta bai organisá su di dos Taste of Bonaire pa aña 2022. E evento lo tuma lugá riba djasabra 6 di ougùstùs 2022 den Parke Wilhelmina for di 6 or di atardi pa 10 or di anochi den un tremendo ambiente ku e tema ‘Summer’.


text:
Lansa bo negoshi
Haci bo negoshi legal
Registra bo negoshi pa haci esaki un entidad legal. Con pa registra y na unda mester sigui despues ta depende di e structura di bo negoshi y bo localidad.
Contenido
- Registra Eenmanszaak via e website di Camara di Comercio
- Registra Entidad Legal (VBA/NV/Fundacion/Asociacion) via Notario
- Permiso pa establece negoshi na DEACI
- Registra na Departamento di Impuesto (DIMP)
Registra Eenmanszaak via e website di Camara di Comercio
Ley ta bisa cu tur negoshi mester registra na Camara di Comercio. Un eenmanszaak semper ta cuminsa pa oficialisa su negoshi cu un registracion na Camara di Comercio. Esaki ta sosode online. E YouTube video aki ta mustra bo con pa crea un account.
Documentonan pa registra
Ta rekeri e siguiente documentonan pa registra un eenmanszaak:
- un identificacion valido, sea paspoort of cedula;
- un papel di 5 florin di Censo (uittreksel di bevolkingsregister); y
- un documento cu ta verifica adres di e negoshi:
- si ta huur un localidad (adres comercial), e huurcontract of lease agreement ta suficiente.
- si ta propiedad personal, mester entrega un acta di notario of hypotheekakte; tene na cuenta cu e adres tin cu aparece den e documento y e documento mester ta firma.
- si dicidi pa uza adres di cas pero bo persona no ta doño di cas, e ora mester di autorisacion di e doño di cas. Esaki tambe ta conta den caso cu ta huur e adres di residencia, mester di un declaracion di e doño di cas. E doño di cas den ambos caso mester firma cu e ta bai di acuerdo cu ta uza su adres como adres di negoshi y tambe mester entrega un copia di su ID valido (paspoort of cedula), conhuntamente cu e ultimo recibo di WEB, Elmar of telefon si esaki ta riba nomber di doño di cas, si no ta e caso un uittreksel di Censo.
Costo pa registracion
Costo pa registracion ta depende di e suma inverti den e negoshi. Si ta entre 0 – 25 mil florin, ta 96 florin. Bo por paga online cu credit card of via transferencia bancario, of bo por pasa na oficina pa haci e pago entre 8:00 am y 4:30 pm.
E ‘trade name’ lo wordo controla ora di registra, ta conseha pa tin mas opcion ya cu e nomber cu bo sugeri pa bo negoshi lo por wordo nenga. E nomber por wordo controla tambe online pa haya un aprobacion di Camara di Comercio prome cu registra e negoshi.
Registra Entidad Legal (VBA/NV/Fundacion/Asociacion) via Notario
Tur Entidad Legal (VBA/ NV/Fundacion/Asociacion) mester haci un acta pa lanta e negoshi (oprichtingsakte) na Notaris, prome cu cuminsa un negoshi. Ora esaki keda cla, notario mes ta inscribi e negoshi na Camara di Comercio. Aki bao ta sigui e informacion di contacto di e notarionan di Aruba:
Permiso pa establece negoshi na DEACI
Aplicacion digital na DEACI
Un permiso pa establece negoshi conforme e ‘Vestigingsverordening Bedrijven’ ta necesario den algun caso. Despues di september 2020, tur peticion pa un permiso di negoshi mester bay den forma digital. Pa por haci esaki, mester bay riba e website www.deaci.aw. Aki bo ta haya tur informacion con pa aplica pa un permiso di negoshi (‘License Application’).
Ki ora bo NO mester aplica pa un permiso di negoshi
EENMANSZAAK, VOF of gerente di un entidad solamente si acaso:
- bo ta naci na Aruba y bo tin nacionalidad Hulandes; of
- si bo a naturalisa Hulandes na Aruba y ta mayor di 18 aña.
Ki ora SI bo MESTER aplica pa un permiso di negoshi
- EENMANSZAAK, VOF of gerente di un entidad:
- bo ta naci na Aruba pero bo NO tin nacionalidad Hulandes; of
- bo NO ta naci na Aruba pero bo tin nacionalidad Hulandes, pero NO naturalisa Hulandes na Aruba; of
- bo NO ta naci na Aruba y bo tin otro nacionalidad.
- Pa un persona huridico (rechtspersoon) of un persona natural (natuurlijke persoon) cu ta desea cuminsa un entidad legal manera Sociedad Colectivo (Vennootschap onder firma VOF), Sociedad Anonimo (NV), Sociedad Responsabilidad Limita (VBA), of un Permiso di Gerencia mester acudi na Departamento di Asunto Economico, Comercio y Industria (DEACI).
- Si a caso bo kier haci cambio den e puntonan aki riba A of B, por haci esaki via e website di DEACI.
Registra na Departamento di Impuesto (DIMP)
Persoonsnummer
Unabes cu bo registra e compania na Camara di Comercio y den algun caso a haya un permiso di negoshi di DEACI, mester registra esaki na Departamento di Impuesto (DIMP) tambe pa haya un persoonsnummer.
E formulario di registracion di un negoshi mester wordo yena hunto cu un comprobante di identificacion (rijbewijs, paspoort of cedula) di e director, comprobante di registro na Camara di Comercio, vestigingsvergunning, statutonan, oprichtingsakte di notario y cualkier otro documento di e empresa manera acuerdo di colaboracion.
Portal Digital pa Comercio
Mester scan tur e documentonan y manda nan pa DIMP via e-mail info@impuesto.aw. Ta importante pa inclui un number di telefon y nomber di e persona di contacto. Bo lo ricibi bo persoonsnummer via e-mail. Pa registra bo compania pa e online portal di DIMP: ‘BO impuesto’ (of BOi) mester haci un cita via www.impuesto.aw. E cita lo sosode via telefon.
Despues di registra e compania pa BOi, bo lo ricibi e credencialnan pa log in. Pa facilita abo como comerciante, DIMP a introduci na 2020 e portal digital Boi, pa asina bo por cuminsa haci bo declaracionan mensual, manera loonbelasting, BBO/BAVP/BAZV via e portal den comodidad di bo oficina of cas.
Tuma nota
Departamento di Impuesto (DIMP) ta den proceso di digitalisacion y lo bin cambionan den e dunamento di servicio pa asina por garantisa bo un servicio maximo. Ta recomendabel pa sigui e canalnan di informacion di DIMP: impuesto.aw, Facebook y YouTube Departamento di Impuesto, ‘BO impuesto’ app, door cu constantemente tin informacion nobo ta wordo publica. Si cliente tin pregunta of ta desea mas informacion, e por yama tambe na 522 7423 of 522 7424 (informacion general) of 522 7437 (informacion pa cu e portal BOi).
Por tuma contacto cu Departamento di Impuesto (DIMP)
Camacuri 2
Oranjestad
Telefon: +297 522 7423 | 522 7424
Website: www.impuesto.aw
E-mail: info@impuesto.aw


text:
Maneha bo negoshi
Bienes (assets) y ekiponan (aparatonan)
Bo negoshi lo tin mester di bienes (assets) y ekiponan (aparatonan) special pa ta exitoso. Averigua cua bienes bo lo tin mester, con bo lo pagele.
Contenido
- Sa cua bienes (assets) y ekiponan (aparatonan) bo lo tin mester
- Dicidi si bo ta bay huur (lease) of cumpra
- Mester di menos cash
- Huurmento riba corto plaso lo yuda bo test bo ekipo
- Mantencion tin biaha ta inclui sin costo extra
- E costo duradero (lifetime) normalmente ta mas halto cu cumpra
- Haci cambio prome cu e tempo di huur (lease) termina por resulta hopi caro
- Bo por declara afschrijving riba bo impuesto
- E costo duradero pa cumpra usualmente ta menos cu huurmento (leasing)
- Bo por contele como bienes (asset) riba bo balans
- Bo mester di placa
- Menos oportunidad pa ‘testing’ di e bienes (asset)
- Bo mes mester mantene y reemplasele
Sa cua bienes (assets) y ekiponan (aparatonan) bo lo tin mester
Assets (Bienes) di negoshi ta cay den tres categoria general: material, inmaterial y propiedad intelectual. Dependiendo di e tipo di bienes, bo lo mester dicidi si acaso bo kier cumpra of huur (lease) pa bo negoshi. E prome paso ta pa averigua cua di e bienesnan lo yuda bo negoshi ta exitoso.
Bienes material, manera edificionan, vehiculo y aparato, ta wordo uza regularmente pa actividadnan comercial y ta perde nan balor despues di tempo. Cosnan manera papel di printer, cu ta wordo uza, no ta wordo conta manera bienes (assets). Riba bo balans, bienes material ta wordo conta manera bo propiedad of ekipo.
Bienes inmaterial, esakinan ta cosnan manera e reputacion di bo negoshi y bo marca. Esakinan bo no ta pone ariba bo balans, y tambe esakinan ta dificil y casi imposibel pa bo por bendenan cu cash. Pero esakinan por contribui na e balor general di bo negoshi.
Propiedad Intelectual, ta un tipo di bienes inmaterial cu ta inclui proteccion di marca (trademark), patentnan, logonan, websitenan, nombernan di propiedad (domain names) y software. Propiedad Intelectual hopi biaha ta wordo proteha door di derecho di autor (copyright) of proteccion di marca (trademark).
Dicidi si bo ta bay huur (lease) of cumpra
Unabes cu bo a determina tocante tur e bienes (assets) cu bo ta bay tin mester pa bo negoshi, bo por dicidi con bo ta bay adkiri nan.
Huur (lease)
Huur (lease) por ta un bon opcion si acaso bo ta bay tin mester di hopi ekipo rapido of kisas e ekipo cu bo tin mester ta hopi caro. Espacio comercial tambe bo por huur (lease), dus bo por huur un luga pa bo negoshi. Den cierto caso, huur (lease) por ta menos caro cu si bo cumpra cu un fiansa cu un interes halto.
Beneficionan di Huur (lease)
Desbentaha di Huur (lease)
Cada huur (lease) por ta diferente structura, pesey wak den e detayenan di bo oferta pa ta sigur cu bo ta hayando algo cu ta traha pa bo.
Confirma e detayes di e huur (lease)
Tin dos tipo di huur (lease): huur (lease) operacional y huur (lease) capital. E tipo di huur (lease) cu bo ta uza por tin un impacto significante riba bo impuesto pa e negoshi.
Huur (lease) operacional ta traha manera huur tradicional. E bienes (asset) no ta pertenece na bo, dus bo no por añadi e riba bo balans. E pago ta wordo considera gasto operacional.
Huur (lease) capital ta traha mas manera un fiansa. Pa motibo di accounting e bienes (asset) ta pertenece na bo. E ta wordo conta riba bo balans y bo por declara gastonan cu bo ta desconta (afschrijving) y interes.
Tin otro factornan pa considera. Huurmento (leasemento) tin biaha ta ofrece e oportunidad pa por cumpra na final di e termino di huur (lease). Si acaso bo kier termina e huur (lease) mas trempan, lo bo haya un boet.
Semper bo lo por puntra un abogado of un hurista pa revisa e huur (lease) cu bo prome cu bo firma, specialmente si e termino di condicionnan no ta cla.
Cumpra
Cumpra ekiponan por ta un bon opcion si bo tin suficiente placa y si bo tin confiansa cu bo lo uza bo bienes (assets) pa un tempo largo.
Beneficionan ora bo Cumpra
Desbentahanan ora bo Cumpra
Cumpra cu cash of credit
Si bo cumpra bo bienes (ass) cu cash, e lo ta bo pertenencia di biaha. Pero esaki kiermen cu bo lo tin menos cash disponibel pa cubri bo gastonan operacional. Sigura bo mes cu bo a haci bo huiswerk di accounting y cu bo lo por paga cash.
Fiansanan por duna mesun beneficionan di huurmento (leasemento) door di distribui e costo total pa un temporada mas largo. Maske cu bo lo paga mas den tarifa y interes cu cumprando directamente cu cash.
Ta posibel cu bo por probecha e liñanan di credito cu bo banco of bo lo por busca otro fuentenan pa obtene mas fondonan pa bo negoshi.Scroll To Top


text:
Planea bo negoshi
Sectornan Prometedor
Diversificacion ta haci Aruba su economia mas fuerte. Sectornan economico nobo ta yuda e diversificacion di Aruba su economia.
Contenido
Diversificacion di economia di Aruba
Na mei 2018, e stakeholdernan mas importante a bini hunto pa discuti kico diversificacion kiermen pa Aruba y asina a presenta e 6 Sectornan Prometedor pa desaroya y diversifica e economia di Aruba. E pandemia di COVID-19, a haci’e mas urgente pa diversifica e economia di Aruba, pa bira menos dependiente di factornan externo door di distribui e riesgo y pa fortalece e economia internamente door di produci mas.
Sectornan y subsectornan clave
E sectornan ta varia den grado di profundidad tecnologico, pero ta resumi den 6 sector prometedor: Turismo, Economia di Conocemento, Logistica, Agricultura, Economia Circular y Industria Creativo.E sectornan clave y su subsectornan specificamente ta wordo presenta aki bao.
Pa mas informacion tocante e sectornan prometedor, bishita e www.arina.aw
Scroll To Top


text:
Den 2022 te cu siman pasa:
ORANJESTAD (AAN) – E Relacionista Publico di Departamento di Asunto Social, Jesseline Kelly, den un entrevista a duna di conoce cu durante e aña aki, 2022, te cu siman pasa, DAS a intermedia den Fundacion pa Nos Comunidad, pa un cantidad di 71 famia den Distrito di Noord, haya un pakete di cuminda.
Den Distrito di Playa cu ta abarca Santa Cruz, Ponton, Dakota, 77 famia a haya pakete di cuminda y den Distrito di San Nicolas, cu ta esun di mas grandi ta 108 famia a ricibi pakete di cuminda.
Tambe DAS a intermedia na Wings of Hope, cu paketenan di cuminda pa 127 famia. Pues, casi 400 famia a haya ayudo via DAS, pa por a haya paketenan di cuminda.
“Importante ta pa bisa cu e paketenan di cuminda, segun e instancia concerni, ta algo temporal. E ta pa yuda e famia tres luna cu un pakete, y tanten cu e famia ta den su plan di guia cu e trahador social, pa yuda e famia recupera y sali for di su situacion”, Jesseline Kelly a splica.
El a reitera cu e trahador social ta traha un plan di guia. DAS ta traha cu cuater muraya cu ta e prioridad di e famia. “E cuater murayanan ta consisti di: huur, kiermen e dak riba e famia su cabes; utilidad, cuminda y transporte. No mester ta necesariamente den e secuencia ey, pero esey ta e cuater murayanan principal cu e trahador social ta yuda e cliente pa e mira su prioridad” Jesseline a splica.
El a relata cu hopi biaha e cliente, den su momento di angustia, di hamber, of cu no por mira solucion no por pone su prioridadnan manera mester ta. Y den casonan di mama soltero, cuido di mucha hopi biaha e cliente no ta mira e solucion, pero den famia mes nan por brinda un solucion, y e trahador social tey pa por mira kico tin rond di dje y asina aki yega na un solucion.


text:
Kòrsou ta hunga e aña aki den tres World Series di baseball di mucha/hubenil. Ta trata aki di selekshonnan di Liga Pabou ku a gana e kompetensianan regional den Little, Intermediate i Junior League. E serinan mundial den e liganan aki ta planiá pa tuma lugá den ougùstus aki.
E selekshon di Liga Pabou Little League a gana e kampionato di Karibe i ta representá e region aki den e World Series di Little League na Williamsport, Pennsylvania. E kampionato aki ta tuma lugá di 17 pa 28 di ougùstus 2022.
E tim Liga Pabou Intermediate tambe ta bula bai Merka despues di a titulá kampion di Latino Amerika, E selekshon pues ta representá e region aki den e seri mundial na Livermore, California. E kompetensia aki ta kuminsá dia 31 di yüli i tèrminá riba dia 7 di ougùstus.
Finalmente e selekshon Liga Pabou Junior League tambe ta representá Latino Amerika den e World Series dje divishon aki na Easley, South Carolina. E seri mundial aki ta planiá di 14 pa 21 di ougùstus na Taylor, Michigan.


text:
2012…e fin di e calendario di Maya. 2012…e anja pa nos re-descubri amor incondicional?
Tin hopi hende ta pensa cu 2012 lo ta e punto di cambio pa un era nobo.
Un era unda hendenan lo scoge pa humanidad riba tecnologia.
Pa Amor riba Miedo.
Pa Hermandad, riba Materialismo.
Pa Bida riba Stress.
Pa Wellness riba Ansha.
Nos ta drenta un era unda majoria mucha y hoben tin hopi mas informacion cu nan majornan y nan educadornan. E ora ta bira tempo pa nos cuminsa scucha nan cu mas atencion. Futuro ta di nan. Sinja nan dor di ta nan miho ehempel.
Un era unda structuranan di poder ta bay cambia. E experencianan di e poder di e pueblo pa baha gobernantenan corumpi den Medio Oriente a sinja mundo cu e poder no ta solamente cerca esunnan cu e poder legislativo, pero mas bien cerca e ‘hende’, e pueblo. E sa miho kico ta bon p’e, paso e ta esun cu conoce su realidad di bida miho.
2012 por bira BO anja pa:
• Re-conecta cu bo mes poder y us’e pa crea un ABO nobo, pero tambe un SOCIEDAD nobo
• Biba den Conciencia Activo pa sa kico ta un bon escogencia
• Responsabilidad mutuo pa sa cu ta importante pa laga atras un mundo miho cu bo a haja
• Biba awe cu bista pa futuro. Bo descendientenan lo agradicibo
• Puntra si bo ta gusta loke bo ta wak rond? Si bo contesta ta ‘si’, duna mas di bo mes pa crea mas. Si bo contesta ta ‘no’, puntra bo mes kico bo por cambia pa miho…
Pasa un felis cambio di 2011 pa 2012: BO Anja pa ta E Cambio cu Abo kier mira den e Mundo! Djis Hasi’E!


text:
RCA y Estrella ta dos club hopi tradicional di Aruba, ta hopi titulo mes tin entre nan dos. Te cu awo den campeonato RCA ta den e lidernan riba tabla, mientras cu Estrella ainda ta buscando pa haya nan mes den un fase di “rebuilding”.
E prome minuutnan di wega no a ofrece hopi, ta normal cu ekiponan ta purba decifra otro den comineso di wega, Estrella cu mas retencion di bala. Pero den un habri di wowo na minuut 8, Ronald Gomez di RCA ta scapa na banda drechi net pafo di area penal di Estrella hayando su mes “one on one” cu e defensor oranjo, Gomez cu un velocidad descumunal ta baila e defensor, drenta area penal y ta los un tiro potente pa banja e portero Jesus Fria y asina pone e tricolornan ariba 1-0 tempran den wega.
Despues di e gol, RCA a mane haya e apertura cu nan tabata busca, e velocidad di Gomez riba hala drechi, y a cuminsa exploita esey sin para. Gomez mes den un “fast break” atrobe a hera anota na minuut 11, despues na minuut 13 hasta e bala a dal den tubo di gol di Estrella, apesar cu off-side a wordo decreta despues, por a sinti e dominio di RCA cu nan yegadanan. Na minuut 14, Gomez atrobe, cu un yegada di hopi peliger cu Pancho Croes a salba na ultimo seconde pa manda tiro di skina pa RCA. Te cu e punto aki Estrella en berdad no tabatin contesta pa e avalancha di e atakenan aki di RCA.
Toch na minuut 17 Estrella ta cuminsa purba cu tironan di distancia, na minuut 18 nan ta haya nan miho oportunidad, Hugo Robert ta penetra riba hala drechi te den area penal di RCA y cu un tiro duro ta anota e gol di empate pa e “naranjadanan” di Santa Cruz, 1-1. Akinan tambe e wega a bira hopi atractivo, di banda pa banda, manera a spera di e dos ekiponan aki. Na minuut 20 ta Estrella t’awo e ekipo cu mas dominio, RCA hasta mester a “replega” un poco atras y busca e contra-golpi.
Na minuut 29 RCA ta purba na retene e bala, teniendo e for di Estrella tratando di busca un suspiro y un “segundo aire”. Na minuut 30 den un hugada di falta, Miguel Gonzalez di RCA ta ricibi carchi geel, e prome carchi den un wega bastante limpi y sportief. Na minuut 40 den un atake di Estrella mei mei na rand di area penal di RCA, Gonzalez ta comete un foul “profesional” pa kibra e menasa di gol di Estrella, pa un infraccion y tiro liber, pero ta haya su di dos carchi geel y expulsion automatico, un foul cu kizas no tabata necesario, pero, RCA ta keda cu 10 homber. Estrella ta keda peligroso pero ta RCA ta keda insisti mas apesar di nan “deficit” numerico riba tereno, asina halftime ta bai aden, empata na 1-1.
Na cuminsamento di segundo tempo RCA ta sali todo por todo cu 10 homber so! Un strategia sorpresivo, pero, efectivo! Peliger tras peliger di e oncena di Solito, Estrella mes a keda sorpresa y no tabatin contesta p’esaki. Pressing den medio-campo y mas atake ta sigui, Gomez cu mas yegada y chens pa gol. Pa banda di minuut 54 Estrella tabata atakando atrobe, RCA wardando pa intercepta y hasi contra-golpi, esaki a sali nan di bon, na minuut 55, Ronald Gomez cu un escapada atrobe ta converti e gol di bai ariba pa RCA, 2-1, ken por a kere?
RCA mes ta casi aumenta e anotacion na minuut 56 atrobe y asina e cos ta sigui, pero na minuut 58 ta drama atrobe, Jean Pierre Fingal den un momento di represalia pa un foul cometi riba dje ta haya carchi cora for di referee De Leca, cu tabatin un bon partido, e hungado di Estrella Marcel Kock ta haya carchi geel, pero Fingal ta keda expulsa, awo RCA ta keda cu 9 homber so. Estrella ta tira dilanti, cambiando tambe pa mas hungadonan ofensivo, nan ta ataka, pero nan yegadan den area penal y tironan no tabata di peliger, eynan Estrella a demostra deficiencia, nan no por a probecha di nan bentaha di 11 contra 9 homber. Pa banda di minuut 68 ta RCA tabata penetrando, casi anotando mas gol! Estrella ta insisti atrobe pero RCA ta contra aresta hopi bon, e wega tabata mas bien un di banda pa banda.
RCA ta defendiendo bon ainda te na minuut 80, y den un contra golpi ta Gomez ta penetra cu hopi peliger y ta haya un foul y tiro liber net na rand di “doelgebied”. Un tremendo tiro ta dal den tubo pa salba Estrella di e un derota inexplicabel. RCA ta bolbe ataka ferosmente na minuut 83 pa otro tiro cu ta dal den tubo, pa suerte di Estrella. Berguensa deportivo a pone Estrella reacciona alfin cu un bon atake na minuut 84 cu un bon bala salba di e portero Bryan Erasmus di RCA. Mas cambionan di Estrella pa mas ofensiva y purba empata e wega, t’asina mes Gomez di RCA cu un escapada y yegada di hopi peliger na minuut 86, Gomez ta keda abou na suela lesiona y tambe agota completamente.
Referee De Leca ta indica 2 minuut so di tempo extra, Estrella awo ta lansando atakenan di hopi desesperacion pa purba empata e wega y salba por lo menos un punto, RCA ta defendiendo cu tur cu tin pa un victoria improbabel, pero, na minuut 90+1 ta Melrick Dabian ta salba e ekipo di Santa Cruz cu un gol mane ta di oro, empate 2-2. Estrella den e ultimo minuut extra ta tira tur hende dilanti pero no ta logra e gol di victoria, wega ta caba den empate, pero pa RCA ta mane un victoria toch cu por tabata mas grandi ainda si no ta pa e gol asina laat di Dabian, ta mas un chens perdi pa Estrella cu ta keda cu 2 punto so, RCA awo tin 5 punto riba tabla. Nos ‘Man Of the Match’ ta Ronald Gomez di RCA.


text:
KRALENDIJK – Gezaghèber Edison Rijna a papia siman pasá djabièrnè ku komunidat relashoná ku e situashon aktual di Coronavírùs (CoViD-19) na Boneiru.
“Mi kier menshoná e kambionan ku ta bai tin. E kambionan akí ta reglá den un ordenansa di emergensia nobo ku ta drenta na vigor 16 di novèmber awor i ta vense promé di desèmber 2020.
Ta permití pa 25 hende ta presente na un enkuentro den seno privá, ke men na kas, den un espasio públiko òf na laman. Por tene evento organisá si tin pèrmit pa esei, basta usa maksimal 50% di kapasidat di e lugá i tin pa mas tantu 50 hende presente. Mester registrá ken ta presente na e evento. No ta permití pa kanta òf balia durante e evento.
Na entre otro kasino, sauna i establesimentu di hóreka tur bishitante mester registrá promé ku drenta i nan mester kontestá algun pregunta tokante nan salú. Den establesimentu di hóreka tur hende mester ta sintá na lugá fiho. Establesimentu di hóreka por sera 12’or di anochi. Kasino tin mag di habri for di 6’or di atardi, i sera 2’or di mardugá. Di diesdos or di anochi te 2’or di mardugá no tin mag di sirbi bebida alkohóliko den kasino.
Por tene misa òf sirbishi tanten ku tur hende ta sinta 1,5 meter di otro, ta pèrmití pa kanta tambe. Pa e baidónan di misa tin e mesun registrashon i chekeo di salú, ku tin tambe entre otro na establesimentunan di hóreka.
Na e momentu akí por tene enkuentronan deportivo pero sin públiko. Na eventonan deportivo den sala mester registrá ken ta presente na e evento i tur hende mester kontestá algun pregunta tokante nan salú promé ku e enkuentro. Na eventonan deportivo den aire liber esaki no ta nesesario. Nos ta ketu bai den kombersashon ku organisashonnan di deporte pa wak si tin un manera responsabel pa públiko por ta presente tòg na enkuentro deportivo den futuro serkano.
Ta posibel atrobe pa traha na ofisina mes, promé tabata konsehá pa traha preferiblemente for di kas. Dunadónan di trabou mester sòru pa kumpli sí ku e reglanan i medidanan ku departamento di Salubridat Públiko a fiha. Por ehèmpel nan mester laga airu pasa dos biaha pa dia den e lugá di trabou.


text:
Actual tin un explosion di peliculanan cortico esta ‘short films’. Peliculnan cortico ta hopi practico, e miho manera pa cuminsa experimenta y adkiri experiencia pa cu e arte cinematografico. Pelicula cortico tambe ta mas facil pa realisa, den cine tempo ta placa y mas largo un pelicula ta, mas placa e por costa pa traha.
Mirando e desaroyo riba e tereno aki, fundacion CINEARUBA lo introduci dos plataforma cu lo yuda eleva e arte di peliculanan cortico. E prome plataforma ta uno online cu ta hiba e nomber di ‘Cinecortico’. ‘Cinecortico’ su obhetivo ta pa ‘showcase’ tur e peliculanan cortico traha na Aruba y tambe peliculanan cortico traha den exterior door di talentonan local. E iniciativa a nace door cu personanan cu peliculanan riba YouTube hopi biaha nan no ta haya e oportunidad pa ta den ‘spotlight’ y mustra nan trabao. Fundacion CINEARUBA kier trece un cambio den esaki y duna na tur persona cu ta traha peliculanan cortico e chens di bria y wordo descubri. E plataforma aki lo ta pronto disponibel riba e pagina web di CINEARUBA.
E otro plataforma ta e ‘short film’ festival ‘Shortcutz Aruba’ cu lo tin su primicia dia 7 di July. ‘Shortcutz Aruba’ ta forma parti di e famoso ‘Shortcutz Network’ un plataforma internacional cu festivalnan na entre otro Amsterdam, Rio, Madrid, London, Berlin, Porto. E version di Aruba lo sigui e mes un formula. Durante cada sesion cu lo tuma luga riba prome diabierna di luna, lo tin dos pelicula cortico local compitiendo. Tambe lo tin presentacion di un pelicula cortico internacional. Un invitado di e industria cinematografico lo duna un lezing. Na final di e anochi lo saca e ganador di luna cu lo sigui pa e gran final. Riba su siguiente dia e invitado lo duna un tayer riba e tereno cinematografico. E tayernan lo ta hopi util pa personanan cu kier adkiri algun conocimento prome cu traha nan peliculanan cortico pa por participa. E festival aki ta mensual y e ta duna cada persona e oportunidad pa entrega nan peliculanan cortico durante ful e aña. E gran final lo ta na januari 2018 unda cu un panel di huradonan internacional lo dicidi kendenan lo ta e ganadornan den diferente categoria. Lo tin 12 categoria di premio, for di miho actor te cu miho zonido. Prome cu e gran final lo tin un gira rond di Aruba unda cu e publico lo haya e oportunidad di vota pa e miho pelicula, premio publico. E projecto di ‘Shortcutz Aruba’ lo yuda na eleva e calidad di contenido y e calidad tecnico di cada participante. E focus ta riba talentonan emergente, profesionalnan di e industria y e amantenan di cine.
Personanan cu ta interesa den participa den ‘Shortcutz Aruba’ y ‘Cinecortico’ por manda un email na [email protected] pa mas informacion.
Award-winning Caribbean Filmmaker Juan Francisco Pardo was born on the beautiful Island of Aruba. He is a multitalented filmmaker and media designer. His passion and vision for this art form has been recognized in the reception of multiple awards.


text:
E ceremonia a conta cu presencia grato di representante nan di siguiente club nan di servicio di Aruba:
Presidente di Aruba Lions Club; Lion Rubin Ponson
Presidente di Aruba Leo Club, Leo Nathan Croes
Leo Advisor Aruba Leo Club ; Lion Liza Roberts
Member Lions Club of Aruba; Lion Igor Croes
Presidente di Kiwanis Club of Aruba; Jokoez Hooplot y guest
Presidente Kiwanis Young Professionals; Stephanie Daal acomompaña pa Vice Presidente Nylamee Wanga
Acto oficial di huramentacion di e Presidente 2022- 2023 a wordo haci door di Presidente di club patrocinador Aruba One Happy Island Lions Club, Lion Eugene Dubero. Despues di esaki Presidente 2022- 2023 a huramenta y instala e directiva nobo cu ta consisti di e siguiente persona nan.
Presidente: Leo Ronan van Putten
Vice Presidente: Leo NordinTromp
Secetaria: Leo Zugeska Arendsz
Tesorero: Leo Mary Jane Ras
Director: Diego Alvarado
Director: Isabella Diaz
Director : Nathan Tromp
Club patrocinador Aruba One Happy Island Lions Club kier a gradici y felicita e directiva saliente pa e bon trabou haci durante e aña cu a pasa y ta desea e directiva nobo di Delta Aruba Leo Club tur clase di exito pa 2022- 2023.


text:
WILLEMSTAD- Despues di un ousensia di dos aña riba djadumingu Kòrsou a konosé ku Marcha di Seú pa aña 2022. Por a ripará na e entusisamo riba kaya pero tambe den e gruponan, ku tabata tin hopi alegria pa por a bolbe bèk ku e marcha aki.
Meskos ku ta e kaso ku gruponan di Kòrsou ta probechá pa bin partisipá den Dia di Rincon, por nota tambe ku tin vários persona ku ta biaha di Boneiru bai Kòrsou pa partisipá den Marcha di Seú na nos hermana isla.
Riba e pòtret ku kamografo di ABC Online Media a hasi di un grupo di Boneriano ku a partisipá den e Marcha di Seú i por sierto a gosa un bòl den esaki.


text:
Konferensha ‘Papiamentu den era digital’
Riba 31 òktober 2015 e Konferensha Papiamentu den Era Digital a tuma lugá. Meta di e konferensha ta pa trese ekspertonan di Papiamentu huntu aki na Kòrsou, pa dialogá riba e papel di Papiamentu for di e perspektiva di kada papiadó den reino (i posiblemente na mundu) i deskubrí huntu kon nos lenga ta uni nos. E punto di salida ta pa krea mas konsenshi pa programanan digital ku ta mantené nos den kontakto ku otro, pero ku tambe lo sirbi nos pa trese mas uniformidat den nos lenga, maske ku nos ta biba na diferente isla den Karibe, Hulanda (i na mundu).


text:
Minister di Deporte sr. Sithree van Heydoorn ta krea e oportunidat pa pueblo por mira nos selekshon di Little Leaugue den akshon na Band’ariba Mei-mei i Band’abou!
WILLEMSTAD – Kòrsou por ta Nos selekshon di Little League te na e momentonan akí
por mira atras riba un gran partisipashon na e torneo na Williamsport kaminda a eliminá
paisnan manera Canada, Mexico, Nicargua i Italia. E selekshon di Little League tin sinku
(5) wega gana i un (1) pèrdí. Djasabra awor nos selekshon lo tin un kompromiso mas
kontra Chinese Taipei pa 12:30 PM. pa sa ken ta konkistá e título di kampion
international. Den kaso ku nos selekshon gana e wega akí, diadumingu 28 ougùstes e
selekshon lo ta den e gran final pa sa ken ta bira kampeon mundial.
E logronan akí a lanta interes di pueblo henter. Gobièrnu di Kòrsou pa e motibu akí a
krea e oportunidat pa pueblo por wak e wega di djasabra na e siguiente sitionan; Sentro
di bario Montaña, Sentro di bario Brievengat, Sentro Multifunshonal na Fuik, Parke Himo
i Bandera Ruthilio “Rudy” Rooi na Barber i na P.W.F.C. Den kaso ku e tim pasa pa e wega
di djadumingo lo bolbe duna pueblo e oportunidat pa wak e weganan na e mesun
sitionan akí.
Minister di Enseñansa, Siensia, Kultura i Deporte sr. Sithree van Heydoorn ta deseá nos
selekshon di Little League tur klase di éksito i ta pidi pueblo pa sigui stimulá i sostené
nos muchanan.
Kòrsou ta grandi!


text:
Nacional y RCA lo bataya pa dicidi ken ta sali campeon den e final di Division Honor e anja aki. Ambos ekipo a gana nan ultimo partido den e Playoff semi-final; RCA ganando di Estrella cu score di 6-1 na CDFF na Noord, a keda cu 13 punto y un diferencia di gol di +8, y Nacional ganando di Dakota cu anotacion di 1-0 den e ultimo minuutnan di wega, tambe a keda cu 13 punto pero cu un “doel-saldo” di +6.
Na final di e cuadrangular hunto cu Estrella y Dakota, cualnan a keda elimina, ta RCA y Nacional mes a keda den top dos riba e tabla di Playoffs, ganando asina e derecho di bai hunga den e final p’e titulo. Ultimo biaha cu Nacional a gana e campeonato, na 2017, ta RCA mes tabata nan rival den e anja ey.
E final e anja aki lo presenta dos contrast “duidelijk” den style di wega di ambos ekipo. E Tricolornan di RCA cu nan wega di posesion y toke, versus e wega atletico y metodico di e Dragonnan di Nacional. Ta dificil pa conclui ta cua sistema lo impone den e serie final aki di por lo menos dos wega. Dos ekipo bastante pareu, den e serie semi-final di Playoffs, RCA a gana Nacional 3-0 den e prome rond, y den e di dos vuelta ta Nacional a sali victorioso cu anotacion di 2-0 entre e dos rivalnan aki. Den e campeonato regular tambe e dos ekiponan aki a tuma turno un biaha mas, unda ta Nacional a gana e partido den e prome rond cu score di 2-0 y RCA a gana den di dos rond 2-1.
E forsa di RCA ta den nan creatividad den medio campo, hopi biaha cu distribucion di bala cu ta sali for di nan linea defensivo p’adilanti, hasiendo uso di e versatil Erick Santos, cu por cierto ta bon den rol di contencion pero tambe di creatividad, hasta por tira dilanti y anota si mester, un hungado di ful cancha, cu por yuda y duna e “brain” Jean Luc Bergen hopi chens pa crea wega den volante. Dilanti, RCA ta conta cu nan goleador e anja aki den persona di nan capitan, Frederick “Ronald” Gomez, cu e campeonato aki a haya bon asistencia di e hungado revelacion, e hoben Andrew Martinez, cu conhuntamente cu Ronald Valderama a hasi un gran diferencia tambe pa RCA den Playoffs.
Nacional su forsa ta den nan ‘colectivo’ y un sistema imponente y devastador. Un sistema cu en berdad ta mas grandi cu cualkier hungado individual, hopi efectivo y te cu awo masha exitoso mes. Nacional ta conta cu un defensa poderoso ancra pa Leonardo Colmenarez cu bon asistencia riba lateral drechi di e versatil Deffrey Banton, un motor riba cancha, y Claudione Cavalcante, nan capitan, den medio campo. Pero, nan “X-factor” ta sigi di ta e miho futbolista “pound for pound” riba nos dushi baranca aki, Devis Oliveros, e ganado di Ballon D’Or 2017, Sapato di Oro anja pasa, y un biaha mas e goleador di Division Honor e anja aki tambe! E hungado aki, por cambia un resultado di un partido den un fraccion di seconde.
E diferencia entre e dos ekiponan aki den e Playoff Final lo wordo dicidi pa ‘ken lo ehecuta nan wega miho’, cual sistema lo impone riba e otro? Cual hungado lo por hasi e gran diferencia p’asina gana e titulo maximo e anja aki?
E prome partido di e gran Playoff Final aki lo cuminsa Diaranson awo 12 di Juni pa 8:00pm na Stadion G.P. Trinidad. Lo tin un di dos partido Diasabra 15 di Juni y si tin mester, un di tres partido Diaranson 19 di Juni, tur e dos weganan aki tambe pa 8:00pm na Stadion G.P. Trinidad.
Mientras cu nos no sa ta kiko lo bai pasa den e Playoff final aki, un cos ta sigur, lo bai tin un campeon nobo di Division Honor e anja aki, e lo ta e Tricolornan di RCA of e Dragonnan di Nacional?


text:
Oranjestad – Noticiero 94 tabata tin un entrevista a nivel di ciencia medico cu Dr.Jaime Falconi unda e la splica nos redaccion di Noticia como medico y neurologo e la wordo confronta cu hopi pacient cu ta sufri di Stroke y con por reduci esaki,mes un cos cu otro problemanan cardiovascular,problema di curason of di ader.
Factornan di riesgo ta presion halto-sucu,cholesterol y husamento di alcohol,sigaria,stress,falta di sonjo y falta di movicion cu lo por aumenta pa problemanan cardio vascular.
Nos tur sa cu nos tin un problema di obesidad riba nos pais y tur hende ta purba mas hopi posibel pa mehora nan saludo y evita problemanan cardio vascular.
Dr.Falconi ta sigi splica via nos Player:


text:
Oranjestad-Rumannan,
E fiesta di Pasku di Nasementu ta introdusí nos den e misterio di Dios su miserikòrdia. Ora nos kontemplá e lugá di nasementu di Hesus na Bètlehèm, nos ta keda asombrá riba e manera inkreibel i maravioso ku Dios a skohe pa bin bishitá nos. E ambiente, e personanan, tur elemento ta mustra sensies i humildat. No tin lugá pa “mundanidat”. No tin nada ku ta kita nos atenshon. E silensio i hasta e skuridat di anochi ta invitá nos pa pone nos mirada riba Esun ku ta drumi den e lugá kaminda bestianan ta kome. “Dios a mustra su miserikòrdia i su bondat dor di ofresé salbashon na tur hende” (Tito 2,11). Asina San Pablo ta bisa. Si Dios a skohe e manera aki pa bin salba nos, p’esei nos tambe ta yamá pa bira humilde i disponibel pa asumí e mes un aktitut i forma parti di su reino. El a mustra nos e kaminda pa bai serka esnan ku tin mas nesesidat.
Obispado di Willemstad ta deseá un Pasku di Nasementu yená ku e amor miserikòrdioso di Señor Hesus ku lo hasi nos misionero di legria i speransa den nos famia i komunidat.
Un Felis Pasku di Nasementu di nos Señor Hesukristu pa un i tur!
+ Luis A. Secco, SDB


text:
ORANJESTAD, Aruba – Seleccion Nacional di Bowling a biaha pa Guatemala y a participa na e torneo di Confederacion di Bowling Centro Americano y Caribe dianan 24 di juni pa 2 di Juli 2017. E torneo aki tabata importante pasobra e miho 10 paisnan ta clasifica directamente pe Weganan Centro Americano y Caribe Baranquilla 2018. A participa un total di 17 pais di Centro Americano y Caribe. Tanto seleccion femenino y masculino a logra clasifica directamente pa Weganan CAC 2018.
E seleccion nacional di Aruba tabata forma pa Jason Odor, Yannick Roos, Renald Thiel, Errol Brown, Oswaldo Dijkhoff y Valentino Jacobs den categoria masculino, mientras categoria femenino tabata forma pa Kamilah Dammers-Nadal, Thashaina Seraus, Jeadine Luidens, Shakaina Querrero, Giaira Arends y Betiza Koolman. Hunto cu e hungadonan di bowling a bay e delegado y coachnan Alexander Biesum y Rita Lopez-Henriquez y assistent Anthony Tjin Kon Fat. Tur dos team den diferente categoria a duna tur loke ta por den condicionnan dificil cu tabata un poco sorpresa pe hungadonan di bowling.
E meta principal di e seleccion nacional di bowling tabata pa clasifica pe weganan di Centro Americano y del Caribe. “Nos tin medaya di oro pa defende, pero nos kier a clasifica”, Kamilah Dammers-Nadal a indica orguyosamente. Nan a competi den categorianan di single y double den e prome 2 dia, pero nan no a bay mucho bon. Durante e di 3 dia di competencia e trio a cera cabes y a bataya fuerte, unda cu nan a gana paisnan grandi. E paisnan aki a presenta na e torneo cu teamnan di hungadonan profesional, pero asina mes e trio a percura pa yega te final y a logra bay cu medaya.
Jeadine Luidens tabata contento di a logra e medaya di plata cu el a gana den categoria di Trios. Den a categoria di Trios el a competi cu Kamilah Dammers-Nadal y Thashaina Seraus. “E no tabata asina facil, pero hunto semper nos a logra y nos a struggle na caminda. Nos a bin bek y nos a bay pe”, Jeadine Luidens a bisa, kende tabata contento di nan logro. Kamilah Dammers-Nadal, Thashaina Seraus y Jeadine Luidens ta competi hunto pa algun aña caba. Tambe tanto Kamilah Dammers y Thashaina Seraus a logra cay entre e miho 8 di nos region. Pa clasificacion pe Weganan Centro Americano del Caribe Baranquilla 2018, a suma hunto e puntonan di tur evento di cada atleta cu nan a logra.
Un pabien ta bay na tur atleta cu a logra clasifica. Aruba lo bay tin 12 atleta pa e siguiente Weganan di Centro Americano y del Caribe. ARBAS ta gradici Minister di Salud Publico, Cuido di Nos Grandinan y Deporte, Dr. Carlos “Alex” Schwengle y su Ministerio pa su atencion pa cu deporte. Un danki grandi ta bay na Comite Olimpico, Comision di Subsidio y na CEMEDAR cu ta mustrando un profesionalismo grandi ariba tereno di deporte en general. Minister Schwengle tabata contento di mira con leu Aruba a yega den bowling y a desea nan pabien y exito den Weganan Centro Americano y Caribe Baranquilla 2018.


text:
SVb ta introduci su Calculador di Pensioen
Otro servicio mas pa nos comunidad por ta mihor informa na momento di baha cu pensioen.
Diaranson atardi den presencia di Minister Alex Schwengle, director di SVb Ir. Edwin Jacobs y hefe di Pensioen sr. Luis Tromp a introduci un servicio nobo di SVb pa nos comunidad. Cu introduccion di e ley nobo di AOV riba 1 di januari 2015 ta importante pa nos comunidad ta bon informa. E edad nobo pa ricibi e pensioen di AOV lo bira 65 aña pero e cambio di edad di pensioen lo bay gradualmente cu mitar aña. For di awe cu introduccion di e calculador di pensioen por haya sa e fecha cu lo baha cu pensioen y cuanto esaki ta representa na entrada di AOV pa e pensionado.
Introduccion di e calculador ta den cuadro di e vision di Minister di Salud, Cuido di nos Grandinan y Deporte cu ta kere cu mester di un instrumento pa sostene e futuro pensionado planifica su entrada ora e ta pensionado. Banco di Seguro Social Aruba SVb ta kere cu e servicio nobo aki ta yuda duna claridad na tur su futuro clientenan cu lo bin proximamente na remarca pa cobra nan pensioen di AOV.
Na momento cu haci uso di e calculador di pensioen e persona lo haya sa, e fecha cu e ta bin na remarca pa cobra AOV. Tambe e programa ta calcula aproximadamente e suma di e pensioen cu lo cobra mensualmente segun e condicionnan cu tin awor aki. E suma mensual pa cada persona ta varia pasobra esaki ta depende di a cantidad di aña cu el a residencia na Aruba. Banda di esaki e persona lo haya sa ki dia e por aplica pa su pensioen di AOV na e servicio di pensioen di SVb.
E calculador ta facil y simpel pa usa. Pa calcula pensioen mester bay na http://verzuim.svbaruba.org:8090, scoge e idioma Hulandes of Papiamento y e programa mes ta guia’bo pa haci e calculacionnan. E calculacion ta anonimo pero si ta importante pa yena tur area cu tin strea ya cu esakinan ta obligatorio.
E calculador ta brinda e oportunidad pa calcula e pensioen di tanto soltero como parehanan casa, asina tur asegurado por tin un bista cla con hopi nan entrada lo bira.
E servicio di “Flexpensioen” ta forma parti di e calculador, esaki ta encera cu e programa ta duna oportunidad pa calcula e flexpensioen tambe. Na momento di hinca e datonan aki e programa ta calcula e suma di e “Flexpensioen” y asina e ta duna un aproximacion con hopi e entrada lo bira. Cada persona e ora por dicidi si na momento di yega na edad di pensioen si nan ta desea di aplica pa e “Flexpensioen”.
Introduccion di e servicio nobo aki a bay cu e colaboracion di ITP Caribbean kendenan pa añanan caba ta traha den forma estrecho cu SVb. SVb ta convenci cu e programa lo beneficia nos comunidad y lo contribui pa tur por ta miho informa na momento cu baha cu pensioen.
Por bishita e Calculador di Pensioen akinan: http://verzuim.svbaruba.org:8090


text:
WILLEMSTAD — Pa yega na su plan di maneho stratégiko 2017-2020 pa deporte, direktiva di FDOK a organisá diferente seshon speshal kaminda kada grupo di interes por a kontribuí ku ideanan inovativo na e retonan ku e sektor di deporte ta enfrentá.
19 di sèptember, di 10.00 pa 13.00 ‘or
na FDOK, Roodeweg
e delaster oportunidat pa bin duna bo opinion.
Kisas bo no a alkansá un di e seshonnan spesifikamente pa bo grupo di interes. P’esei FDOK ta organisá un enkuentro final kaminda tur hende ta bonbiní.
Si bo ta dispuesto na dialogá tokante loke bo tin na bo kurason riba nos retonan, bo ta kordialmente invitá na un seshon habrí den un ambiente ameno i konstruktivo pa inspirá envolvimentu máksimo di tur e personanan presente.
Registrashon adelantá na e seshon aki ta nesesario.


text: MERKA — Despues di hopi aña laborando ku ekiponan di beisbòl profeshonal na Mexico tantu komo pelotero i despues komo dirigente, Sharnol ‘Pachito’ Adriana ta bai laborá awor den beisbòl profeshonal na Merka. Segun e ekipo di Texas Rangers a revelá, Sharnol lo ta koach ku e ekipo di Dobel A Frisco RoughRiders. E organisashon di Texas no a bisa ainda e rol spesifiko ku Sharnol lo tin komo koach. Pero promé ku Sharnol a uni ku e ekipo di Frisco RoughRiders e tabata sirbi komo koach di bateo di e ekipo di Yaquis de Obregon na Mexico.


text:
Cu su cumpleaño number 70 awe dia 18 di februari, Isabel Preysler ta sigui cautiva como hende muhe y un icono di estilo. Su fama ta for di tempo cu e tabata casa cu e cantante Julio Iglesias. Mencionando e nomber di Isabel Preysler, loke ta bin na mente di hopi hende ta, un muhe sumamente elegante, no solamente pa su forma di bisti, pero tambe pa su manera refina con e ta anda den e bida social elite. E ta conoci pa ta un mama ehemplar y un compañera sentimental admira y adora pa e hombernan cu a pasa den su bida. Loke semper a ser bisa ta, cu e filipina espectacular aki ken a sali for di su pais cu 17 aña, a yega Spaña pa evoluciona mas leu cu na su pais natal. E tabatin un secreto grandi warda den e mas profundo di su curason pa conkista e sexo opuesto. Niun hende por a descubri e misterio aki, pero loke si ta berdad, cu aunke cuanto critica el a haya hopi biaha, pa no tabata semper leal na esunnan cerca di dje, for di otro hende e no ta stop di haya compliment pa su looks perfecto, cu e ta desfila riba red carpet of cualkier evento den su bida priva.
E añanan a pasa si, pero di un manera diferente compara cu hopi otro hende muhe, awe cu el a supla 70 bela pa celebra su cumpleaño. Su sex appeal ta sigui intacto manera e tempo cu el a conkista Julio Iglesias na final di añanan 60, momento cu e cantante a cuminsa haya fama y exito. Su shete decada di un bida cu si mester skirbi un scipt pa un serie di television igualmente e lo conkista e audienca, con el a seduci su prome casa, e interprete di ‘Me olvidé de vivir’ of ‘Hey’, cu te cu awendia ta sigui ser e cantante spaño cu e proyeccion internacional di mas grandi y cu mas disco bendi y tata di e tres yiunan mayor: Chábeli, Julio José y Enrique.
Despues un aristocratico a drenta su bida, Carlos Falcó, marqués de Griñón, cu a trece trankilidad den su bida y un yiu muhe, Tamara Falcó, cu a hereda e titulo nobiliario di su tata cu a muri recientemente di coronavirus. E siguiente cu a crusa su caminda ta Miguel Boyer, un politico inteligente y e tempo ey tabata minister di Economia y Finansa, y despues di a kibra su di dos union, Isabel a laga tur cos p’e, te cu el a converti den su di tres casa y tata di su cinco yiu, Ana Boyer, cu ta casa di e campeon di tennis Fernando Verdasco.
Awendia cu miles di experencia increibel tras di lomba cu destino tabatin p’e, Isabel Preysler ta feliz den compania di Mario Vargas Llosa, e premio Nobel cu tabata namora di dje den silencio y cu ken e ta comparti biahe, lectura of un conversacion ameno na mesa na nan hogar na Puerta de Hierro na Madrid, unda nan ta biba, y e eventonan caminda nan ta sigui deslumbra cu nan presencia. Isabel Preysler, cu su 70 aña, ta sigui ser un referencia pa loke ta moda y sofisticacion, y e sa con pa ta central den e panorama social manera un celebridad indestructible.


text:
Kico ta Abundancia?
Segun Encarta Dictionary ‘Abundancia’ ta: ora cu tin mas cu suficiente di algo disponibel.
Ora nos aplica e leynan spiritual di Abundancia, nos por crea placa, pero tambe salud, felicidad of cualkier otro cos cu ta pone nos sinti nos mes mas completo. Na Aruba tin un grupo grandi cu tin un entrada rond di 1500 Afl pa luna, pues tin hopi espacio pa crea abundancia pa hopi hende.
Ta existi leynan spiritual di Abundancia cu ta hermentnan pa hasi bo soñonan realidad. Pa logra esaki ta importante pa nos siña tende nos bos interno y haya confiansa cu nos por crea loke nos ta desea, tanten cu e ta den harmonia cu e leynan spiritual. Nos tur tin e poder pa crea, pero sea conciente cu bo por crea tanto den un forma positivo, como un forma negativo. Bo ta crea atraves di bo pensamentonan y esaki por ta tanto positivo como negativo, dependiendo di e estado di conciencia cu bo ta bibando aden.
Tur energia den nos universo ta move den olanan y ciclonan, mescos cu lama. Placa tambe, e ta un energia cu ta move, e ta bin y bay. Corda riba e dicho ‘Placa mester lora’, e ta drenta y sali.
Con bo ta traha na e proceso di crea abundancia den bo bida?
Podise e jabi pa crea abundancia den bida ta pa biba cu un curason sincero. Pensa pensamentonan bon… desea bon pa otro hende… hasi bon… juda unda cu bo por…
Pa cuminsa tuma bo propio deseonan na serio y determina kico bo kier.
Gradici pa tur e cosnan bon cu ya ta den bo bida y gradici pa tur esnan cu ta drentando. Desea e mesun cosnan aki tambe pa e resto di mundo. Aki bo ta compartiendo bon deseonan y ta crea un bala di pensamentonan colectivo positivo. Hasiendo e ehercicio aki pa crea abundancia, bo ta mira cambionan grandi, pasobra bo ta laga pensamentonan bieuw los.
Hunga cu e deseonan na un forma creativo, leve y cu gracia. Sa cu tur cos ta bin na e momento corecto. Sa kico bo kier, laga tur cos los y tuma distancia. Awor bo ta crea espacio pa universo y divinidad traha.
‘Focus’ riba kico bo kier, pero semper den puresa di pensamento. Wak’e, mir’e, hol’e, pint’e, scirbi’e. Den cada forma cu abo por y sa… Esaki ta un cos esencial den crea abundancia.
Bo por usa e principionan aki den tur aspecto di bida.
Bo ta crea abundancia dor di hasi e cosnan cu bo ta gusta, dor di biba den puresa di pensamento y acción. Dor di duna un man unda bo por… dor di stima bo mes y stima otro… dor di desea bon pa bo mes y otro…dor di hasi cosnan cu bo ta encanta pa hasi y cu ta pas cu bo mision di bida.
Majan un articulo riba e rol di afirmacionnan pa crea abundancia…


text:
Bonbiní na e web-site di Komishon Nashonal pa UNESCO di Kòrsou
Bonbiní na e web-site di UNESCO-Kòrsou, ta indiká den e idioma materno di e islanan di Boneiru i Kòrsou.
Welkom bij de web-site van NUC-Curaçao, ta den un dje idiomanan ofisial di Kòrsou.
Welcome to the web-site of the Curaçao National Commission for UNESCO, ta e idioma internashonal pa hasi e komunikashon
Na nòmber di e Komishon Nashonal pa UNESCO di Kòrsou i tambe di su sekretariado, mi ta presentá aki e informashon mas relevante riba e aktividatnan ku ta tumando lugá na Kòrsou en konekshon ku e programa i proyektonan di UNESCO. Tambe tin un link ku e web-site di e kantor prinsipal di UNESCO na Paris, kaminda por bai pa haña mas informashon riba e kantidat di aktividatnan ku UNESCO ta traha riba.
E abreviashon NUC ta indiká Nationale UNESCO Commissie, ora ku Kòrsou i Aruba a bira miembro asosiá di UNESCO, nan tambe huntu ku Suriname a usa e abreviashon aki pa indiká nan organisashon den e idioma hulandes i ingles. Pa e motibu aki ta indiká riba nos web-site e organisashonnan na ingles komo NUC-Curaçao, NUC-Aruba i NUC-Suriname. Na papiamentu ta usa UNESCO- Kòrsou pa indiká e Komishon Nashonal pa UNESCO di Kòrsou. Nos ta spera ku bo por haña e informashon ku bo tabata buska riba nos web-site. Si pa un of otro motibu bo por sinti falta di kualkier informashon, sinti bo liber pa tuma kontakto ku kualkier un di e miembronan di UNESCO- Kòrsou òf nan sekretariado.
Mi ta deseá bo un sùrf plasentero,
Marva C. Browne Sekretario Genernal di UNESCO Kòrsou
Pa mas informashon bishitá www.natcomcuracao.org


text:
Hospital Nobo Otrobanda (HNO) ta e entidat responsabel pa manehá e proyekto magno di Kòrsou su hòspital nobo. Pues HNO ta responsabel pa entre otro konstrukshon, planifikashon, preparashon di personal di St. Elisabeth Hospital, rekrutamentu, transishon i entrega di e hòspital na momento ku esaki ta kla pa bira operashonal durante kuartal kuater di 2019 komo Curaçao Medical Center. Pues, Hospital Nobo Otrobanda ta e proyekto, i Curaçao Medical Center ta nòmber di e hòspital nobo.
Kiko ta e diferensia entre Hospital Nobo Otrobanda i Curaçao Medical Center?
by HNO Author | Jan 28, 2019 | Blog | 0 comments


text: Oumou Sangaré (1968) ta un kantante ganadó di Grammy Award for di Mali. Komo mucha pa yuda su mama, ku tambe tabata kantante, pa mantené famia después ku su tata a bandoná nan. Ya na edat di sinku aña ya e tabata konosí komo bon kantante. Na 1990 el a saka su promé álbum Moussoulou, ku a bende mas di 200.000 ehemplar i ku a hasié un super strea na Afrika. Sangaré ta konsiderá komo embahadora di region Wssoulou di Mali; su trabou ta inspirá pa e muzik i e bailenan tradishonal di e region ei. E mes ta skirbi su obranan ku hopi bes ta kontené krítikanan sosial, spesialmente pa loke ta trata e status sosial abou di muhénan. E kantante akí entre tantu a presentá den hopi sala grandi na mundu henter i a partisipá na 2010 na Herbie Hancock’s su álbum The Imagine Project, huntu ku mas artista konosí. Su último álbum, Kounadia, a sali na 2010.


text:
KRALENDIJK – Gerold Bernabela di sinidkato FEDEBON ta pidi pa Gobièrnu di Boneiru ta mas enbolbí den e problema di BOPEC. “Gobièrnu di Boneiru mester ta mas serka di e problema na BOPEC. Bèrdat ta trata di un kompania privá, sinembargo ta hopi famia ta bai pèrdè trabou. Porloménos 300 persona ya a pèrdè trabou, esaki por multiplik’é ku 3, i bo mes por saka e resultado. Gran parti di e hendenan ku a pèrdè trabou a bandoná Boneiru. Nos tin ku hasi posibel pa mantené kupo di trabou. Esaki solamente nos por hasié den union. Pa e motibu aki sindikatonan a uni. Ku esaki FEDEBON ta konsiderá ku a hasi tur esfuerso pa garantisá ku BOPEC tin futuro. Si kontinuá ku aktividat na BOPEC, nos sa ku no ta tur tanki ta bai den servisio. Debí ku no ta tur tanki ta bai den servisio, ta bai tin kantidat di trabou disponibel pa hopi hende. Loke si mester tene kuenta ta ku na momentu ku a kantidat di trabou baha, meskos esnan ku ta traha por bira ménos.
Nos ta den un situashon kaminda mester bai bati na porta di Hulanda. 45 aña a basha tur tipo di kos den e asuntu aki. Pa deshasí di tur loke tin na e lugá, lo kosta enormemente hopi sèn. Gobièrnu di Boneiru no tin sèn pa hasi e trabou. Si ta Hulanda ta bai hasié, mihó e inbertí den e instalashonnan. Den e direkshon aki nos mester bai, òf Hulanda mester bisa e no ta interesá mas pa BOPEC ta na Boneiru. Hulanda tin tur kos pa por yuda. No bin pa eliminá BOPEC, sino pa drecha kos pa kontinuashon. Nos no por keda bisa nos ta parti di Hulanda i momentu ku nan tin ku yuda nos, ta bisa aki si nan no ta atendé. Mester pone forsa huntu pa logra keda eksistí. No ta eksistí diferente sindikato. Uni nos ta bai pa e lucha. 2 luna mas tin sèn i despues no tin nada mas pa BOPEC. No tin idea kiko e notario ta bai hasi. Si e laba nan saka su kurpa afó, no tin nada pa e trahadó. Ya a kuminsá saka sesantia pa trahadónan. Pues si nos mes ta prepará pa esei, ta nifiká ku kos ta bai kaba,”Bernabela a bisa.


text:
Pa medio di esaki famia kier a gradici di profundo di nos curason tur esnan cu na un manera of otro a duna sosten, consuelo y forsa durante e tempo dificil cu fayecimento y entiero di nos defunto stima:
Lucio A. Krosendijk
Mihor conoci como “Lucho”
Un danki na tur esnan cu a manda palabranan di consuelo, Aurora Funeral Home pa su bon servicio y atencion y na Serlimar pa nan bunita despedida. Tambe na e coredornan di Camacuri Harley Davidson cu a compaña Lucho na su ultimo luga di sosiego. Boso muestra di antecion tabata un gran consuelo pa nos.
Lo tin 2 santo di sacrificio di misa cual lo tuma luga na Immaculada Concepción na Sta. Cruz.
Diaranson 24-08-2022 pa 7:00 di anochi
Diabierna 26-08-2022 pa 7:00 di anochi
Despues di e delaster misa lo tin un rosario na cas pa 8:30 pm, na Cashero 2A.


text:
Diaranson 7 di September, e Dean di e Facultad Tecnico di Universidad di Curaçao Dr. Moises da Costa Gomez, Dr. ir. Richenel Bulbaai, a pasa bishita e oficinanan y e team di Gamma IT Solutions. Universidad di Curaçao den colaboracion cu Stichting Educacion Digital Aruba (SEDA) a cuminsa ofrece e estudio di Bachelor of Information and Communication Technology (ICT) pa studiantenan di Aruba.
E estudio por wordo sigi via lesnan online y tambe lo tin e parti practico. Pa e parti practico aki, e Universidad di Curacao a aserca Gamma IT Solutions pa un colaboracion pa cu e estudio aki.
Gamma IT Solutions lo ta apoyando e universidad door di supervisa cierto di e lesnan practico na su oficinanan unda cu algun di e software engineers di Gamma IT Solutions lo duna support unda cu mester.
Teiry Croes di Gamma IT Solutions ta comenta “Nos ta aplaudi e iniciativa aki door cu e ta habri porta pa nos studiantenan di Aruba por studia ICT for di nos isla. E Universidad di Curaçao a tuma e desafio aki y uza tecnologia door di duna lesnan online pa ofrece e studio aki pa e comunidad di Aruba. Nos ta hopi contento cu e oportunidad nobo aki”.
Pa mas informacion por bishita e website www.uoc.cw.


text:
MERKA — Ainda e temporada di beisbòl 2015 no a yega na su fin i ya kaba ekspertonan a kuminsá proyektá e salarionan di arbitrahe pa 2016. E ekipo di Los Angeles Dodgers inisialmente ta bai tin 11 pelotero ku ta elegibel pa arbitrahe salarial, entrenan Kenley Jansen.
E fecha limite pa hasi un oferta na peloteronan ku ta elegibel pa arbitrahe ta djárason, 2 di desèmber di e aña aki. Den kaso ku e pelotero i e ekipo no yega na un akuerdo e fecha límite pa opta pa arbitrahe salarial ta djamars, 12 di yanüari 2016 ku kada partido entregando un figura salarial riba 15 di yanüari 2016.
Den kaso ku e ekipo i e pelotero no yega na un akuerdo e kaso di arbitrahe salarial lo keda atendé entre 1 pa 20 di febrüari, ku kada banda tresiendo nan kaso dilanti un panel di tres árbitro.
Segun un di e proyekshonnan ku ekspertonan a hasi, Kenley Jansen lo por risibí $11,4 mion pa e temporada 2016. Esaki ta un oumento di mas of ménos $4 mion kompará ku e temporada 2015. Temporada pasa Kenley a yega na un akuerdo ku e ekipo di Los Angeles Dodgers promé ku e kaso di arbitrahe a bai dilanti.
Kenley e temporada aki tabata tin un rèkert di 2-1 ku 36 partido salba i un efektividat di 2.41 den 54 aparishon.


text:
Riba Dia di Prensa, 1 di September 2022, hunto cu coleganan Edgard Vrolijk, Setty Yarzagaray, Ricky Hoek y Darlaine Erasmus, mi a asisti na e di 15 exposicion “Lens di mi wowonan”. Un exposicion cu pa motibo di Covid no por a keda organisa na aña 2020 y 2021 pero cu den 17 aña di tempo ta keda organisa y poni riba pia pa di 15 biaha. E motor tras di e exposicion aki ta sr. Leo Vrolijk, cu manera e mes a bisa durante su speech riba e anochi aki ta algo cu e ta haci cu hopi amor.
E aña aki tabatin en total 150 potret di diferente persona. Un anochi bunita caminda enberdad nos por a laga e potretnan conta nan storia. Diferente tema nos por a tuma nota ta keda trata den e exposicion e.o., deporte, cultura, Aruba y caranan di prensa. Tur aña e exposicion ta keda dedica na un of mas persona. E aña aki el a keda dedica na Rudolf Haseth y Jason Inesia. Tambe a keda otorga durante e anochi aki e Premio Rookie na Andrew Vrolijk cu sigur nos por a experiencia su crecemento den prensa.
Durante e anochi a hiba palabra Leo Vrolijk, Pierre Rafini di RBC, Astrid Britten di BNA y Minister Maduro. Tur na nan manera a elabora riba e importancia di prensa y e pakico nan ta aporta of contribui na e exposicion en cuestion.Sigur e ta tabata un anochi exitoso caminda hopi miembro di prensa tabata presente.
Pabien na señornan Haseth y Isenia y tambe na Adrew Vrolijk cu su premio Rookie. Felicitacion na Leo Vrolijk y tur otro persona of instancia cu a haci e di 15 exposicion “Lens di mi wowonan” posibel.


text: KRALENDIJK – Señora Erna Solognier a trese su prekupashon kaminda e ta remarka di un kaso di ‘Hit and Run’, ku a tuma lugá na luna di aprel 2020. El a konta ku e kaso ta den man di polis, sinembargo e no a tende nada mas di loke a sosodé ku su outo. “Polis no a duna atenshon sufisiente riba un situashon kaminda un persona manehá un otro vehíkulo a dal den esun dimi i a kore bai for di e sitio, sin pone niun hende na altura di loke a sosodé. E suseso a sosodé 28 di aprel 2:20 di atardi, dilanti di Kria Bon. Un vehíkulo deskonosí a dal den banda di e outo di i a kore bai. A hasi diferente investigashon sinembargo no tin un bista kla ken a kometé e echo, ku polis a bisa ta algu kastigabel. Polis ta atendé ku e kaso, sinembargo nan no a tuma kontakto ku mi persona pa informá kon leu ta ku e investigashon. Polis tin hopi informashon di e trahadónan di Kria Bon, sinembargo no ta hasi esfuerso pa solushoná e kaso. Personalmente mi no tin e forsa finansiero pa drecha e outo. E porta di shofur debí na e impakto no ta habri di pafó, loke ta kousa hopi difikultat pa mi drenta e vehíkulo i maneh’é. Mi ta pidi por fabor esun ku por tin informashon di e loke a sosodé, pa informá polis pa solushoná e kaso,“ Señora Solognier a konta Radio live 99.9 Fm.


text:
WILLEMSTAD — E kampionato di Vòli a kontinuá ayera nochi den Sala Errol Rooi ku wega nan di Klase A ku e sigiente resultadonan.
Titus a batayá fuerte kontra di Stakamahakchi pero a keda kòrtiku pèrdiendo ku kore di 2-0 (17-35 i 23-25) i Stakamahakchi ta mantené nan invikto.
Xaverianen ta tin un anochi fásil ora nan a pasa riba Hurricane 2-0 (25-16 i 25-12) mas lat Shuatanari a manda Watakeli kas bek ku skore di 2-0 (25-21 i 25-21).
Green Tiger a kaba kos den dos set ganadó di Watakeli ku skore di 25-17 i 25-10
E kampionato di Vòli ta sigui djárason awor ku e siguiente weganan:
Watakeli lo enfrenta Hurricane den klase femenino superior i na mes momentu Stakamahakchi lo topa Watakeli den maskulino A.


text:
KRALENDIJK – Sentro Hubentut i Famia djaweps 13 di ougùstùs 2020 a entregá un total di 11 mama i tata sertifikado pa nan partisipashon na kurso di embaraso. E kurso ta tin un durashon di 6 siman, dos bes pa siman. E kurso ta konsistí di dos parti. Un parti teóriko na forma interaktivo kaminda mayornan ta partisipá aktivamente ku pregunta i remarke tokante e diferente tópikonan tratá. Tópiko manera desaroyo di embaraso, parto, lechi di pechu i lechi di bòter, e ròl di “consultatiebureau” despues di parto, kuido di yu na kas despues di parto (kraamzorg) i inskripshon di beibi na registro sivil i tur lokual ta relashoná ku esaki. E di dos parti ta trata ehersisio speshal pa e hende muhé embarasá.
Komo parti di e kurso tin un seshon speshal pa futuro tatanan so. Durante e enkuentro aki un eks kursista ku a kaba di bira tata resientemente a kompartí su eksperensia ku e futuro tatanan. Banda di esaki e a duna nan teps kon pa manehá e diferente aspektonan i/o situashonnan ku lo por presentá durante embaraso i parto. Por último e a konsehá e tata nan kon pa atendé ku mama i yu despues di parto.
Mayornan a haña oportunidat pa skucha eksperensia kon un mama ku tin un beibi resien nasí ta eksperensiando su ròl di mama. Tantu relashoná ku e parto, relashon entre mayor i yu, i relashon di pareha.
Sentro Hubentut i Famia ta gradisí e fasilitadonan, señoranan Anita Groenendal, Tamara Martie, Jeamaliria Emerenciana, Mariëlle van Overmeeren, Rachel Casimiri, Gisella Clementina, Roos Breaken, Lucinda van der Wardt, Eva i Jenaldo Domacasse.
Pa mas informashon tokante Kurso di Embaraso o kualke otro pregunta relashoná ku sosten na famia por pasa na Kaya Prinses marie # 7 òf bèl na 701-5257 / 717-7300.


text:
Pa e emishon di kualke pidi di atencion, un fiskal militar en ku ta someté un kompletamente independiente di e kadena di guia di e Komandante di e forsa Mitar en proposicion di edicion legal di e pidi pa medio di evaluashon di tur e informashon disponibel ku a pidi e base. E decision e ta mará na un sistema di malti en mapas proseso di edicion hudisial, prinsipalmente, na e hues mitar di cisjordania, ku e funcionnan di mes independiente for di nan DI e kadena di mandoE sentensiá pa korte ta vigilante i no por ta revocados, elio òf sustituida na parti di un outoridat, ku excepcion di Israel, e Tribunal ekstraordinario di Hustisia. Si dos examens pa atencion atministrativo ta enkurashá, e keda e ora ei e mester ta hiba pa un Militar, hues e Tribunal di Districto na mei, na abou, konfirmá na e pidi, reduci e periodo di skol di atencion, òf for di benta pafó di òrdu den su totalidat. Un kondukta final manera un kontesta na un pregunta kulpa òf di e aktividat final Komo un di atencion atministrativo ta un kantidat preventie diseño pa roster di konsentimentu di futuro kulpa. Por ta asina, no ta posibel hiba legal akusashonnan kriminal ta kontra di un persona considera pa atencion atministrativo pa dos palabranan prinsipal: Un orashon pa atencion atministrativo no por exceder di seis luna. Na fin di e máxima periodo di seis luna, e komandante militar mester hiba den fin un grenada valorashon di e kaso, e kiko e ta mará na e mesun legal i servisionan hudisial manera e sentensia original. Mientras bo no tin un bar den e kantidat di dimensions atministrativo en mi ta conecta òf acumula, un keda por wòrdu realisá, kada renová frase lugánan violento merca karga di e komandante di e forsa mitar pa mustra e nesesidat di e atencion i e legibilidat di inteligensia. Despues di kada ta un kaso di proseso di edicion, e keda mei impugnar e sentensia i e lo di corta pa petishon di un uso di uso na restitushon ta dicidi ku poko tempu posibel. E keda por apelá e Tribunal Militar di e desishon di konfirmá un pidi atencion en included pidi di komandante òf di orashon di or den partikular en pa e Tribunal Militar di Operacion.
E tribunal ta meskla pa huesnan independiente ku grado di Teniet Coronel òf, ku e lo menos shete aña di prueba legal.
Den delaster instantie, tur hende stòp mei impugnar na e veredikto di Korte Militar di Operacion pa petishon di Kurá di Israel.
Si ta un uso e ta skucha di Korte Supremo, nan ku ta sali na nòmber di e Komandante di e forsa Mitar no ta fiskal mitar, sino di e abogado di Hustisia Atministrativo i Constitucion di Divishon di Israel di Ministerio di Hustisia.
Si esakinan abogado di revista e kaso i disidí no ta hiba hustisia, e dekreto di atencion ta respektivamente cancel. Fuente: Forsa di Defensa di Israel Atencion Atministrativo (Wikipedia) Israel e Lei di Sentro di Rekurso di Biblioteka di Concrete di e Komité Internashonal di Krus Roa Será Lasten ku e Sosten i e Association di Spantaparha Relashonnan di Anita Internashonal Independiente di Esakinan di communicacion Analisis di e Edicion di b'Seem CN.


text:
Argentina a legalisa auto-cultivo di marihuana pa uso medicinal y lo permiti benta di azeta, crema y otro productonan deriva di e planta na boticanan autorisa, segun e reglamento nobo publica ayera diahuebs den Boletin Oficial.
E regulacion, firma pa presidente Alberto Fernandez, ta pone fin pa e criminalisacion di esunnan cu ta cultiva cu fin terapeutico.
“No por prolonga e creacion di un marco reglamentario cu lo permiti un acceso oportuno, sigur, inclusivo y protector di esunnan cu ta rekeri utilisa cannabis como herment terapeutico”, e reglamento di ley di cannabis medicinal cu ta reemplasa esun cu tabata vigente desde 2017 ta bisa. E principal cambio ta cu for di ayera tur persona cu mester cultiva cannabis pa trata nan malesanan of di otro persona – nan lo por hacie di forma individual of cu asociacionnan – di manera legal.
Te awor, e posesion di simianan y planta di marihuana tabata castigabel penalmente, sin excepcion, pa ley di droga (23.737) te cu hasta 15 aña di prizon. Ademas, e reglamento anterior tabata limita e uso di cannabis medicinal pa un patologia unico: epilepsia.
Esnan cu lo cultiva mester inscribi na Registro di Programa di Cannabis (Reprocann) cu lo emiti autorisacionnan corespondiente. “E pashentnan lo por inscribi pa haya un autorisacion di cultivo pa nan mes, a traves di dje of un familiar, un di tres persona of un organisacion civil autorisa pa Autoridad di Aplicacion”, e texto ta señala.
Pa haya autorisacion lo tin mester un prescripcion medico y consentimento corespondiente. E reglamento te awor no ta establece un cantidad maximo di mata pa domicilio y esey a keda pendiente pa un futuro resolucion.
E legalisacion di cultivo di cannabis pa fin medicinal ta supone un victoria y un reconocemento pa esunnan cu ta mobilisa desde añanan caba cu e obhetivo aki na Argentina. “Nan a organisa rednan y organisacionnan civil cu aworaki ta gosa no solamente di reconocemento huridico, sino tambe di legitimacion social.


text:
Hopi anja pasa den un session di Aruba Quality Foundation a ser bisa cu poco poco Aruba ta birando un ‘community of not caring’, un comunidad unda hende no ta cuida y sinti pa otro mas. Ora mi lesa e reacionnan riba e suseso lamentable aki riba 24 ora.com mi ta haja un vishon un poco macaber riba e falta di refleho riba kico ta na rais di cosnan asina.
‘Kico ta pasando den nos comunidad?,’ mi ta pensa. Con nos por a jega asina leu, cu e noticia cu un hoben a mata otro hoben ta ocashona reaccionnan cu ta indica cu tin hende lo por ta contento cu un hende a mata un otro, pasobra e otro ta criminal toch? Y un otro cu ta bisa pa mata e matado paso prison ta costa placa. No ta mas importante pa nos pensa kico por ta e tendencia y desaroyonan den comunidad cu ta ocashona matamento y reaccionnan sin emocion?
• Kico nos tin di mas den nos comunidad y kico ta falta nos?
• Nos ta un comunidad mucho chikito pa imita paisnan hopi grandi?
• Kico ta e cosnan cu ta ocupa nos mente y curason?
• Con hopi nos ta practica loke nos ta predica?
• Kico nos por stimula mas y kico nos por elimina mas?
Tin ora mi no tin ni gana di scirbi mas riba temanan negativo. Pero mi afinidad pa mi comunidad ta pone mi cuminsa scirbi maske mi lo ta desea di hasi algo otro.
Na e momento aki mi tampoco tin e contestanan, pero mi lo kier pa cada hende refleha un tiki den nan mesun bida, famia y circulo di influencia kico nos por contribui pa hasi di nos pais un dushi tera atrobe? Un tera unda hendenan ta biba den harmonia y respet cu otro.
Juan Kock ta un ser humano mescos cu cada un di nos. E ta yiu di mama y tata, ruman di, tata di, amigo di…
Podise un dia tabatin un mucha chikito cu no tabata haja suficiente atencion of carinjo. Podise cada dia tin muchanan cu no ta haja atencion ni carinjo… podise tur dia tin muchanan cu no ta haja un sunchi, un sonrisa pero grito tur dia di nan bida… Si abo por hasi e diferencia, no keda sin hasi’e! Duna amor y atencion positivo pa evita cu mas morto mester cay. Nos por miho!
Pas na Juan su alma y condolencia na su famia y amigonan.


text:
Den un wega “frenetico” di banda pa banda Deportivo Nacional a clash cu Britannia, partido sumamente importante pa Britannia cu no por perde ningun punto den nan ultimo dos weganan di e campeonato aki, ta victoria so ta deseabel pa e oncena di Piedra Plat, pa nan tin chens pa bay play-off. Nacional ta matematicamente clasifica caba pa play-off ya cu nan no por cai pafor di e prome cuater miho ekiponan riba tabla di clasificacion di Division Honor. Britannia ta den un duro bataya cu RCA y Bubali pa e di cuarto luga riba tabla, e diferencia entre e tres ekiponan aki ta di 1 y 2 punto so.
Britannia di biaha a sali bay den atake den gran iniciativa, t’esey tabata nan pensamento tambe den e transcurso di e wega, y ta crea basta chens tempran caba, pero Nacional siendo Nacional ta para duro y ta responde di biaha cu nan mesun atake y wega fisico, buscando control di e partido. Al fin al cabo ta e presion di Britannia a cobra dividendo pa medio di e gol tempran di Reinier Paraez di cabes na minuut 9 caba. E gol tempran ey a yuda Britannia sinta bon den nan strategia di wega ya cu esey a forsa Nacional pa sali busca gol hasiendo pressing halto, cual tin su risico nan. Britannia su wega di toke y velocidad a match bon cu e strategia di Nacional, nan a logra pasa rond di e pressing ey, causando problema pa Nacional su defensa constantemente.
Den e wega aki Nacional toch no tabata e Nacional cu nos conoce, e Nacional asina dominante den e ultimo lunanan, e miho ekipo den e di dos parti di e campeonato te cu awo, campeon nan di anja pasa “afterall”. E viaje pa e “Caribbean Club Shield” na Republica Dominicana tabata un reto grandi, cinco wega den ocho dia tabata brutal, hungando cu algun di e miho ekiponan den ‘regio’. Nacional a duna bon prestacion, p’awo bin hunga tres wega den un siman despues di poco descanso, ta duro, hasta pa un ekipo mane Nacional. Nos a nota tambe cu den e wega aki tabatin falta di Kenroy Ranger den delantero y Deffery Banton den defensa, dos hungado clave. E wega di pressing halto ta rekeri hopi energia, por a realisa cu Devin Oliveros tabata traha (ainda) hopi mas duro cu normal, pero e no ta superman, mesun cos cu Valdo Leocadio den volante, y e defensa cu tabatin man yen cu Britannia, den un scenario normal, mayoria atake ta wordo corta na mid-veld caba. Nacional mes lo no usa esey como excusa pero na nos vista nan tabata parce hopi cansa, fisicamente y mentalmente.
Britannia a sigui ta responde bon na e strategia di Nacional, y a duna nan hopi dolor di cabes. E ekipo nortero cu usualmente ta duro mentalmente tambe a mustra momentonan di frustracion, a haya carchi sin mester, coach despues wordo manda pa tribune, en fin, e disciplina a falta un poco den e wega aki, cansancio sa causa esey. Despues cu wega bira duro cu hugadanan un poco bruto dunando e referee hopi trabou, toch a logra mantene calmo pero semper cu tension, un partido ‘volatile’ cu hopi energia entre dos ekipo grandi, kizas un poco mas dunamento di carchi por a yuda un tiki mas den e wega hopi dificil y agresivo aki cu den algun momento por a explota negativamente. E wega tabata un toma y dame pero no cu mucho precision den mayoria di caso den e prome tempo. Na minuut 21 na un momento cu bala tabata bons den area penal di Britannia, Devis Oliveros a mira un chens y a sprint bay te gol despues di un interception na rand di ‘doelgebied’, y a fusila e portero di Britannia pa empata e wega 1-1. E wega ta sigui di banda pa banda, duro na algun momento cu hopi infraccion pero un wega dynamico toch.
Britannia a logra haya un penalty na minuut 30, pero pa suerte di Nacional, Luis Estrada a slip ora di tira y e bala a bay halto riba gol.
Despues di un gol anula di Britannia pa off-side, un poco dudoso, treciendo protesta, wega ta sigui cu un tempo enorme, desgaste fisico di ambos banda cu hopi yegada mes, hopi fayonan incomprendibel tambe, manera esun di Oliveros na minuut 43, chens grandi perdi, asina halftime a bay aden 1-1.
E di dos mita a sigui cu e mesun ‘tempo’ di wega, cu hopi intensidad, wega fisico y duro. Nacional en busca di e gol pa bay ariba, kizas un poco impaciente, ya cu ta Britannia tabata tin mester di e victoria y lo a tuma iniciativa con que sea toch. Nacional por a warda Britannia hasi nan move pa contra ataka kizas? Contrario na pensamento, Nacional den atake apesar di nan desgaste fisico, ta perde e bala den un di nan salida for di atras, un pifia di defensa, y asina permiti Britannia un ‘break’ relampago na minuut 49 cu ta caba den un gol di Sebastian Montoya pa hasi e wega 2-1 pa Britannia. Oliveros di Nacional, a core hopi den e wega aki, y a purba hopi cos den atake, a bolbe haya un chens grandi na minuut 61, kizas un Kenroy Ranger lo por a yude mas den delantero. Asina e wega ta sigui di banda pa banda, mi ta pensa ta di unda, vooral Nacional, ta haya e energia aki, pasobra ta riba forsa di boluntad so nan a sigui duna bataya na un Britannia dicidi pa gana y keda den careda pa clasifica. Nacional ta haya mas chens pero no ta logra concreta, Britannia tambe, pero nan tabata hungando for di un posicion di bentaha siendo ariba 2-1. Cu man na heup pa basta hungado di Nacional despues di a bringa todo por todo, ta Britannia a hera hasi e wega 3-1 na minuut den un contra atake ‘fast break’.
Na final e wega a caba 2-1 pa Britannia, un victoria grandi, mereci pa nan strategia cu a funcciona contra un ekipaso mane Nacional. ‘Man of the Match’ ta Sebastian Montoya. Britannia awo cu 31 punto a bula RCA y Bubali pa bay den di cuarto luga, pero, Bubali cu tin 26 punto tin un wega menos hunga, esey lo bay ta contra e mesun Nacional aki y lo tuma luga Diaranson awo dia 2 di Mei na CDFF na Noord, e ‘Derbi Nortero’ por dicidi hopi cos. Un victoria pa Bubali lo pone nan cu 29 punta, dos so tras di Britannia bayendo den e wega final entre nan dos, Diasabra 5 di Mei pa dicidi ken ta bay play-off. Un derota of empate pa Bubali contra Nacional lo nifica cu nan lo no “make” e play-off mas. Nacional a keda cu 32 punto den di tres luga riba tabla, cu dos wega pa hunga ainda no por cai mas abou cu cuarto luga mas, nan clasificacion ta sigur, pero, nan lo kier clasifica pa play-off di ‘chiripa’? Keda pendiente!